Donostia | "Amore emango dugu" - Noticias de Gipuzkoa\nDonostia | "Amore emango dugu"\na. zabaleta / j. colmenero 17.11.2020 | 02:51\nErtzaintzaren kontrol bat, udaberriko konfinamenduan.\ndonostia –Amara Berriko Karlos I. errepidean Donostiako sarrerako erreietan radarra jartzeko auzotarren eskaera aspaldikoa da eta Udala ere ados dago, baina Gipuzkoako Foru Aldundia da bide horren jabea eta Eusko Jaurlaritzari dagokio radarra jartzea.\nKarlos I.an radarra jartzeko urteotan egindako eskaerak eta proposamenak errepasatu zituen atzo Pilar Arana Mugikortasun zinegotziak, baina ideiak eta aukerak agortu zaizkiela ere onartu zuen. "Ez dugu ezer lortu", onartu zuen, burumakur. "Amore emango dugu", gaineratu zuen.\nAranak azaldu zuen Jaurlaritzak bere garaian esan ziela bere irizpideen arabera, ez zegoela lehentasunen artean Karlos I.an radarra jartzea. Udalak neurketak egin zituela kontatu zuen Aranak, eskaerari oinarri sendoagoa emateko asmoz, baina ezezkoarekin jarraitu zuten.\nAldundiari errepidearen jabetza aldatzeko ere eskatu zioten, Udalarena bihur zedin, baina hori ere ez zuten lortu.\nHala, radarra jarri gabe ibilgailuen abiadura murrizteko bestelako bideak aztertu zituzten, esaterako, errei bakarra uztea Donostiarako sarreran. "Baina horrek auto-ilarak sor zitzakeen, tuneleraino luzatuko zirenak, eta horri ere ezezkoa eman ziguten", kontatu zuen Aranak.\nJaurlaritzarekin akordio bat bilatu zuten orduan, Udalari berak radarra jartzeko baimena eman ziezaion, eta akordioa lortuta zeukatela ere iragarri zuen 2019ko otsailean Eneko Goia alkateak. Baina hori ere, azkenean, ezin izan zuten itxi. "Ez dugu beste biderik ikusten honekin jarraitzeko", onartu zuen Aranak, eta Udalaren eskumena ez dela ere (errepidea ez baita berea) gogoratu zuen.\nGailua jartzeko proposamena babesten badute ere, "datu objektiboen arabera" errepide hori ez dela bereziki arriskutsua aipatu zuen zinegotziak, istripu kopuruei begiratuta eta neurtutako abiadurei begiratuta.\nAlkateak aurreko astean saiatzen jarraituko dutela esan bazuen ere, Mugikortasun zinegotzia ezkorra izan zen gai honekin. Bitartean, Amara Berriko auzotarrek berriro egin diete eskaera erakundeei, gaiari hel diezaioten.\nHondarribiko Udalak 19 langile kontratatuko ditu.\nBaratzen drainatze sarea hobetzen ari da Udala.\nOndarreta eta Uliako aterpetxeen kudeaketa zuzena uztea aztertzen ari da Udala.


Informazio praktikoak eta esteka baliagarriak Elgar Lagunt\nOrdezkatze zerbitzua laborantzan Iholdi-Oztibarreko kantonamenduan\n1989an, eskulan eskasa egunero bizi zuten kantonamenduko alarguntsa multzo ttipi bat ordezkapenari buruzko gogoeta batzu eramaiteko biltzen zen. Emeki emeki, laneskuari buruzko bilkura publiko baten karietarat laborari batzu alarguntsa horier juntatu ziren.\nHainbat bilkura batzuen ondotik kantonamenduko jende laguntzailearen presentziarekin, Elgar Lagunt elkartea sortu da 1991an. Bere xedea : ordezkapena segurtatu lehenik egoera dorpeer buru egiteko hau da eritasun, istripu, heriotze ; haur bat ukan ondotik eta ardura profesionalak betetzeko laguntza bat ukaiteko parada bada ere.\nLehen urteadanik, kantonamenduko laborarien gehiengoa elkartean sartu da eta hamabost bat etxaldeek elkarteak eskaini zerbitzuak baliatu dituzte.\n1989 urtetik goiti, urtero, kantonamenduko 20, 30 etxaldeek Elgar Lagunt-en zerbitzuak baliatzen dituzte ordain bat atxemaiteko zenbait egunendako. 18 urtez, 400 bat ordezkapen eginak izan dira : elkartea egiazko enpresa bat da, enpleguak sortzen dituena.\nOrdezkapen-zerbitzua nola martxan da ?\nOrdezkapena herrietako ordezkari batzuez (ordezkari bat edo bi herri bakotx) osatu administrazio kontseilu batek kudeatzen duen elkarte (1901 legea) batek du segurtatzen.\nLaborari nahiantek elkarteko kide bilakatzen dira urteko kotizazio baten truk (2007an 40 € laborari bakotx + 20 € eskubidedun gehigarri bakotx)\nBeharra duelarik eta ordain baten atxemaiteko laboraria herriko ordezkariari zuzentzen da. Artetan ordaina laborariak berak du atxemaiten.\nEritasuna, ezbeharra edo heriotza kasuetan : elkarteak ordezkapen-orenen %40a bere gain hartzen du bai eta ere ordainaren ordainsari kilometriko guziak (320 oren gehienez). Laborariek laguntza osagarriak eskuratzen ahal dituztela jakin behar da (letxeriak, kooperatibak, MSA...) 240 oreneko muga baten baitan.\nBestalde, laborarisa eta laborari frangok ordezkapen zerbitzua baliatzen dute amatasuna (16 aste) edo aitatasuna (11 egun) kari MSAk faktura kasik osoki bere gain hartzen baitu. Laborarisari edo laborariari 1€ bat pagatzeko bakarrik gelditzen zaio. Elgar Lagunt-ek ordezkapenetan parte-hartzen du ere ardura profesionala kasuetan : fakturaren %40a 80 oreneko muga baten baitan.\nElkarteak eskaintzen dituen zerbitzu desberdinek irauten ahalko dute Iholdi-Oztibarreko herri elkargoak emaiten dituen diru-laguntzak jarraikitzen badute bakarrik.\nHarremanetan jarri : Felipe MAITIA J., 64640 Landibarre\nTel. : 06.84.39.73.44


Idazlea eta itzultzaile pirata, elkarlanean | Faroa\n← Gmail eta “mezu intimoak”\nSerum autologoa →\nIdazlea eta itzultzaile pirata, elkarlanean\nData: 2012(e)ko azaroaren 19a Egilea: Joxe Aranzabal\nPeter Mountford idazle estatubatuarrak amaitu du itzultzaile pirata bati laguntzen bere liburua errusierara itzultzen, era horretara liburuaren ikusgarritasuna eta salmentak areagotzeko. Ez omen da lehena hori egiten, Paulo Coelhok ere horrelako zerbait egin omen du, eta ezta azkena izango, seguruenik.\nIdazleak kontatzen duenez, alerta bat sortu zuen Googlen, sarean bere lehen liburu argitaratu berriaren jarraipena egiteko, A Young Man’s Guide to Late Capitalism. Halako batean, hainbat alerta jaso zituen, denak WordReference.com forokoak, eta AlexanderIII gaitzizena zuen batek idatziak, berau Moskukoa.\nMezu gehienetan AlexanderIII delakoak galdera egiten zuen hainbat esaldiren esanahiaz, Peterrek idatzitako liburukoak denak ere. Horrela, behin eta berriro. Halako batean, Peter konturatu zen AlexanderIII ari zela bere liburua itzultzen, argitaletxe pirata ezezagun batentzat. Denbora luzez voyeur lanak egin ondoren, azkenean, idatzi egin zion bere itzultzaile piratari, bere burua aurkeztu eta laguntza eskaintzen, ezin zuen-eta eraman bere liburua gaizki itzulita ikusi errusiarera.\nKategoria: Sailkatugabeak Etiketak itzulpengintza, mountford, pirata, wordreference. Gorde lotura.


Luzio Vero - Wikipedia, entziklopedia askea.\n161eko martxoaren 7a - 169ko martxoa\n← Antonino Pio\nErroma, 130eko abenduaren 15a\nAltinum (en) , 169 (38/39 urte)\nberezko heriotza: Antoniar izurria\nAurelia Lucilla (en)\nLucius Aurelius Verus (en)\nLucilla Plautia (en)\nLucio Zeonio Komodo Vero Armeniako (latinez: Lucius Ceionius Commodus Verus Armeniacus; Erroma, 130eko abenduaren 15a - ib., 169) erromatar enperadorea izan zen Marko Aureliorekin batera, 161etik hil zen arte.\nLuzio Elio zeukan aita, zein Hadrianok lehen oinordekoa hautatu zuen. 138an Luzio Elio hiltzerakoan, Hadrianok Antonino Pio izendatu zuen ondorengo, baldin eta Antoninok Luzio Vero eta Marko Antonio hautatzen bazituen oinordeko. Horrelako etorkizuna izanda, heziketa hoberena jaso zuen Luzio Verok.\n153an kuestore aritu zen, eta hurrengo urtean kontsul. 161ean Marko Aureliorekin kontsula izan zen berriro. Urte horretako martxoaren 7an hil zen Antonino Pio. Marko Aureliok eta Luzio Verok agintea jaso zuten orduan.\nUrte bereko agintaldi horrek ez zeukan aurrekaririk Erromatar Inperioan. Ofizialki botere berea zeukaten biek, baina praktikan Marko Aurelio zen bietako burua. Luzio Verori armadaren gaineko boterea eman zion Marko Aureliok, kidearenganako konfiantza erakutsiz. Ituna indartzearren, Luzio Vero Marko Aurelioren alabarekin, Luzilarekin, ezkondu zen. Hiru seme-alaba izan zituzten.\n162 eta 166 bitartean Luzio Vero ekialdean aritu zen, partiarren kontrako borroketan. Jeneral bikaina omen zen Luzio Vero, bera baino trebeagoak zeudela onartzeko beldurrik gabekoa. Dena den ez zuen bizitza gogorrik izan. Kanpainetan aktorez eta luxuz inguratu zen. Erroman garaipen-ospakizuna jaso zuen, Marko Antoniorekin batera, eta Armeniako goitizena ere eman zioten.\nErroman plazer berberei eutsi zioten. Jaien artean zirkua, batez ere gurdi-lasterrak, zuen gustukoen. Hirian zehar ibiltzen zen mozorroturik. Marko Antoniok ez zituen kidearen zaletasunak oso atsegin, baina Luzio Verok eginkizunak betetzen zituen heinean, ez zuen kexatzerik.\n168an, gerra piztu zen Danubioko mugan alamanek eta markomanoek Erromako Inperiora igarotzerakoan. Gerra 180 arte irauntzekoa zen, baina, Luzio Verok ez zuen ikusiko. 169an, Erromara bueltatzen ari zela, gaixotasun batek hil zuen.\nHaien arteko tirabirak gorabehera, Marko Antoniok saminki jasan zuen kidearen heriotzaren berri. Luzio Veroren omenez, ospakizun handiak antolatu ziren. Senatuak jainko izendatu zuen, Divus Verus izenekoa.\nWikimedia Commonsen badira fitxategi gehiago, gai hau dutenak: Luzio Vero\nMultimedia: Lucius Verus\nBNF: 17789321z (data)


Uberan - Euskal Idazleen Elkartea - ZAHARTU AHALA\nLarunbata, 2020-05-23 | Txema Arinas\nZahartu ahala azkarregi omen doaz urteak.\nDenboraren joana gogoaren egonezina.\nBizitza ezerezten zaigu eskuen artetik\nAtzera begira dena da bataila-leku.\nZahartu ahala astunegiak omen dira egunak.\nDenbora da zerbait burutzeko obsesioa.\nBizitza bilakatzen zaigu zorrik behinena.\nAtzera begira dena da porrotaren lorratza.\nZahartu ahala motzegiak omen dira orduak.\nDenbora da beti faltan dugun ondasuna.\nBizitza antolatzen da geure apurren arabera.\nAtzera begira erlojuak eskuzabalagoak ziren.\nZahartu ahala zinkurinak omen dira minutuak.\nDenbora da mikrouhin-labearen hotsa.\nBizitza zenbatzen da piluletan edo taulagailutan.\nAtzera begira dena da azken agurra.\nZahartu ahala ez dago galtzeko segundurik.


2019ko uztailaren 16a, asteartea | Ordua Euskal Herrian 18:37:07\nIgor Susaeta @berria\n“Banaezina” da Kataluniako prozesu subiranistaren aurkako auzi judiziala. Manuel Marchena Espainiako Auzitegi Goreneko magistratuak, makroepaiketaren epaimahaiko presidenteak, horixe adierazi zuen auto batean, atzo. Halere, eta epaiketa “arintzeko” helburuarekin, desobedientziagatik auzipetutako seien kontrako epaiketa Kataluniako Auzitegi Nagusiaren esku uztea deliberatu du. Lluis Guino, Lluis Corominas, Anna Simo, Joan Josep Nuet eta Ramona Barrufet Kataluniako Parlamentuko Mahaiko kide kargugabetuak eta Mireia Boya CUPeko diputatu zena dira sei auzipetu horiek. Haientzat isun ekonomikoak eta 16-20 hilabete arteko inhabilitazioa eskatzen ditu fiskaltzak.\nGorenak atzo kaleratutako autoari ezingo diote helegiterik jarri. Defentsek hamar egun dituzte idazkiak aurkezteko —absoluzioa eskatzekotan dira—, eta alde guztiek frogak eskatu ahal izango dituzte. Gorenak ondoren erabakiko du horiek onartuko dituen ala ez, eta epaiketa noiz abiatuko duen jakinaraziko du –urtarril amaieran da hastekoa–.\nDesobedientziagatik auzipetutakoen kausa Kataluniara eramateko, 'eraginkortasun arrazoiak' argudiatu ditu Gorenak, 'lotuta daudenak aurreikus daitekeen epaiketaren iraupenarekin eta konplexutasunarekin'. Irizpide aldaketa azaltzean, ordea, ez dio auziaren funts juridikoari heldu\nDesobedientziagatik auzipetutakoen kausa Kataluniara eramateko, “eraginkortasun arrazoiak” argudiatu ditu Gorenak, “lotuta daudenak aurreikus daitekeen epaiketaren iraupenarekin eta konplexutasunarekin”. Irizpide aldaketa azaltzean, ordea, ez dio auziaren funts juridikoari heldu.\nMatxinadagatik eta diru publikoa bidegabe erabiltzeagatik auzipetuta daudenei dagokienez, autoak dio “sistema konstituzionalak” ez duela aitortzen «etxetik gertu epaituak izateko eskubiderik». Bestalde, epaiketa aldibereko itzulpen sistema baten bidez egitea eskatu dute defentsek, auzipetuek katalanez mintzatzeko aukera eduki dezaten. Marchena magistratuak –hark idatzi du autoa– “irekita” utzi du aukera hori, eta eskaera horren inguruan xehetasun gehiago eskatu dizkie abokatuei. «Bat-batean» jasotako eskaera hori kritikatu du, ordea, nabarmenduz, horri dagokionez, prozesuak iraun duen «denbora luzean» akusatuek ez dutela «babesgabetasun kexarik» azaldu.\n“Barren huste legitimoak”\nGorenak akusatuen eskubideak urratzen zituela argudiatu zuten defentsek joan den abenduaren 18an, epaiketaren aurretik egindako saioan. Andreu Van den Eynde Junquerasen eta Romevaren abokatuak orduan nabarmendu zuenez, adibidez, auzipetuak “politikariak dira politika egiten”. Eta Boyaren abokatu Carlos Lopezek salatu zuen, berriz, “estatu arrazoi bat” dagoela buruzagi subiranisten aurkako epaiketaren atzean: “Ez dago arrazoi juridikorik gertakariak epaituak izan daitezen”. Horren guztiaren harira, Marchenarentzat “barren huste legitimoak” dira abokatuenak, baina ez dute “inongo argudioen bermerik”.\nAlbiste hau Berria-k argitaratu du eta CC-by-sa lizentziari esker ekarri dugu ARGIAra.


Oraingoan, saguaz erditu ere ez | Mundua | Berria\nEkaineko Europar Kontseilua. Euroaren goi bilera\nOraingoan, saguaz erditu ere ez\nEuroaren birfundazioa adostu behar zuen goi bileran ia ez da aurrerapenik izan. Macronek eta Merkelek iragarria zuten euroguneko aurrekontu propioa ez da aipatu ere egin ondorioetan\nEmmanuel Macron Frantziako presidentea, atzo euroari buruzko goi bilerara iristen. JULIEN WARNAND / EFE\nEsoporen alegia zaharrak dio mendietan zarata izugarria sortu zela, inguruan bizi zen herritar oro beldurtzeraino. Azkenean, orroen atzetik, mendiak sagu txiki batez erditu ziren. Europak erabakiak hartzean aurreikuspen handiak ez betetzeko duen joera irudikatzeko, behin batean aipatu zuen Altiero Spinelli Italiako politikariak. Antzera esango zuen euroa birfundatu behar zuen goi bilera erabakigarriarekin. Oraingoan, ezta saguaz erditu ere.\nBrexit-ak eta Emmanuel Macronen garaipenak animatu zuten euroaren etorkizunari buruzko eztabaidari heltzea. Bere buruari presa jarri zion Europak, erabakiak azkar hartzeko. Urtebete geroago, hasierako kemen guztia galdu du eztabaidak, Merkelek Alemaniako hauteskundeen ondoren izan dituen arazoak behin eta berriro atzeratuta, eta bukatu du migrazioari lotutako gatazkak irentsita.\nPorrotetik salbatzen saiatu zen ardatz frankoalemaniarra, aurrera begirako gutxieneko bide orri bat adostuta goi bileraren atarian. Proposamenari ongi etorria eman zaio batzarraren ondorioetan, baina ezer gutxi gehiago. Macronek Merkeli atera zion emaitzarik interesgarriena, euroguneko aurrekontu baten hastapena izango zena, aipatu ere ez da egiten ondorio labur horietan.\nElkartasunaren eta arduraren arteko eztabaida izan da. Macronen diseinuan, diru batasunak iraun dezan ezinbestekoa da eurogunearen barruan batasun politiko eta fiskalerako urratsak egitea. Horixe da eurogunerako aurrekontu baten oinarria.\nTesi horrek, ordea, hiriburu asko asaldatu ditu. Liga Hanseatiko berriko herrialdeek —Herbehereak, Suedia, Irlanda, Danimarka, Finlandia eta herrialde baltikoak— aliatu gehiago bildu dituzte, eta proiektuaren aurka azaldu dira Belgika, Luxenburgo eta Malta. «Arrisku morala» aipatzen dute, eta blokeak izan beharreko neutraltasun fiskala galtzeko zorian ikusten dute. Mark Rutte Herbehereetako lehen ministroak oso garbi utzi du ez daudela prest proiektu hori ezta modu sinbolikoan onartzeko ere. «Zergapekoen diruari buruz ari gara», kritikatu zuen.\nPilota aurrera, abendura\nKonpromiso argi bat baino ez dute adostu EBko liderrek: ESM erreskate funtsa azken kreditu emailea bihurtuko da bankuak likidatzeko sisteman. Berez, bankuen krisiak direla-eta dirua jarri behar bada, lehenik eta behin finantza sektoreak berak hornituko duen pote batetik aterako da, baina, berme gisa, ESMtik ere dirua jarri ahalko da. Likidatzeko funtsak adina diru —60.000 milioi— bideratu ahal izatea aurreikusita dago. Atzoko bileran ez zen zenbatekorik adostu, ordea.\nGainerako kontuetan, pilota abenduan egingo den hurrengo Europar Kontseilura bota zuten. Hala gertatuko da banku batasuna bururaino eramateko falta diren urratsekin. Ondorioetan, bankuetan arriskua mugatzeko neurriak urtea amaitu baino lehen onartzeko helburua ezarri dute, eta soilik orduan hasiko dira aztertzen aukera dagoen edo ez negoziazioak abiatzeko gordailuak bermatzeko aseguru komun bat eratze aldera.\nKrisiak azaleratu zituen ahuldadeak konpondu gabe segituko dute. Bankuen, zor subiranoaren eta finantza publikoen arteko lotura gaiztoa ez da zuzendu. Italiako gobernu berria izendatzeko prozesuak finantza merkatuetan sortu zuen zurrunbilo txikia horren oroigarri izan da duela gutxi. Grezia, Irlanda, Portugal, Espainia eta Zipre erreskatera eraman zituen desorekak etorkizunean errepikatzeko arriskuak ez dira desagertu. Banku batasunaren bidez zulo bat jostea zen helburua, tresna bateratuak indarrean jarrita, baina gordailuak bermatzeko tresna komun bat eduki arte, herrialde bakoitzaren bizkarrean eroriko da krisiei erantzuteko zama, eta bistakoa da nola amaitu zen hori 2010etik aurrera.\nAzken urteotan elkartasuna handitzeko neurri guztiak blokeatzen aritu dira Ipar Europako herrialdeak, aldez aurretik finantza krisiak utzi dituen galerak eta oinordetza garbitu behar zirela argudiatuta. Asteon bertan Eurotaldeak alor horretan egin den aurrerapena azpimarratu du. 50 neurri baino gehiago indarrean jarri dira arriskuak mugatzeko. Kapital, zorpetze, likidezia eta finantzaketa egonkorrean arauek eskatutakoaren gainetik dago euroguneko finantza sistema. Berankortasuna eta kreditu ustelak %33 jaitsi dira, eta mailegu guztien %4,4 dira uneotan, salbuespen adierazgarri batzuk dauden arren. Eurotaldea uste du banku batasuna amaitzeko baldintzak bete direla.\nItaliako lehen ministro Giuseppe Conte saiatu zen estatu kideetako negoziatzaileek aldez aurretik adostutako testua aldatzen, kreditu ustelak murrizteko egin duten ahaleginari aipamena jasotzeko. Ez zuen lortu. Hurrengo aukera du abenduan.


Sortzaileen espirituei deika | Kultura | Berria\nIdoia Beratarbidek emanaldirako sortu duen txotxongiloa. METROKOADROKA Tamaina handiagoan ikusi\nKea espirituei hel egiteko tresna gisa hartu izan da hainbat erritutan. Baita espiritu horiek besteren gorputzak hartzeko bitarteko gisa ere. Ideia horri jarraitzen dio, nolabait, Donostiako Tabakalera zentroaren Kearen Politikak programak. Ziklo bakoitzean, dagoeneko hilik dagoen sortzaile baten ahotsari hel egiten zaio, gonbidatu ugariren bidez; haren hitzaldi bat taularatu, errezitatu edo komentatzen dute gonbidatutako sortzaileek. Oraingoan, Hugo Ball idazle dadaistaren ahotsari deituko diote, eta Metrokoadroka kolektiboa, Jose Mari Zabala artista eta zinemagilea, eta Trevor Stark eta Deborah Lewer arte historialariak izango dira deitzaileak. Haien proposamenekin, baina, beste bi sortzaile ere ekarriko dituzte gogora: Metrokoadrokak, Emmy Hennings, eta Zabalak, berriz, Joxan Artze. Gaur eta bihar izango dira ekitaldiak.\nHugo Ball idazle eta poeta (Pirmasens, Alemania, 1886 - Sant'Abbondio, Suitza, 1927) dadaismoaren sortzaileetako bat izan zen. 1916an, Voltaire kabareta ireki zuten hark eta Emmy Hennings artista eta idazleak Zurichen (Suitza). Bertan biltzen ziren Tristan Tzara, Marcel Janco, Richard Huelsenbeck, Sophie Taeuber eta hirian babes hartu zuten beste hainbat artista. Han jaio zen dadaismoa, Lehen Mundu Gerra betean, artearen zimenduak hankaz gora jartzeko gogoz, eta laster zabaldu zen beste herrialde batzuetara, tokian tokiko hainbat artistak lekukoa hartuta. Mugimendu gisa ibilbide laburra izan bazuen ere, gaurdaino iritsi da haren eragina. Sortu eta bi urtera utzi zuen Ballek dadaismoa; hainbat lanetan jardun zuen ondorengo urteetan, eta 1920an katolizismora itzuli zen. Suitzako kantonamendu batean eman zituen azken urteak, erlijioari lotutako bizimodua eginez, harik eta 41 urterekin hil zen arte.\nBere sormen lana ontzeko abiapuntu gisa, Zuricheko Dada galerian Ballek Wassili Kandinski artistari buruz 1917an eman zuen hitzaldia hartzeko proposatu zioten zentrotik Oier Guillan idazle eta antzerkigileari. «Nik, normalean, eszenako terminoetan pentsatzen dut, eta berehala bururatu zitzaidan hitzaldi hutsa baino zerbait gehiago egin zitekeela». Metrokoadroka kolektiboko kide ere bada Guillan, eta gaiaz buruan bueltaka zituen ideiak kontatu zizkien taldekideei. «Niri oso interesgarria iruditu izan zait beti dadaisten garaia, eta, bereziki, orduko emakume sortzaileen lana, batez ere itzalean geratu delako, eta iruditzen zaidalako gerora ospetsu egin diren izenena baino askoz ere iraultzaileagoa dela». Horien artetik, Emmy Henningsen izena azaleratu zen, eta taldean berehala «oihartzun zabala» izan zuela dio. Interesa zuten hainbat kiderekin taldea osatu, eta denen ekarpenekin sortu dute azkenean Hugo, non dada Emmy? izeneko performancea.\nBost lagunek parte hartuko dute emanaldian: Javier Fernandez Jabitxin eta Iraia Elias aktoreek, Idoia Beratarbide margolariak, Miriam Ubanet argiztatzaileak eta Guillanek berak. Kandinskiri buruzko hitzaldia osorik agertzeko «erronkari» eutsi diote. «Hitzaldia gertatu egingo da, osorik, jatorrizko hizkuntzan —alemanez— eta euskaraz. Eta esan daiteke komikora eramango dugula neurri batean». Baina taldeak «beste irakurketa bat» emango dio, hain zuzen, «Henningsen eta orduko beste emakume sortzaileen lana azaleratzeko». Pinturaren eta gorputzaren bidez aldarrikatuko dute Henningsen figura, eta geruza hori, apurka, hitzaldiarenarekin nahastuko da performancean. «Ez da antzezlan bat, baizik guretzako zentzua duten ekintzen sorta bat».\nJoxan Artze, lehen planora\nBihar ere izango da aukera Ballen obran eta pentsamenduan sakontzeko, Trevor Stark eta Deborah Lewer arte historialarien eskutik. Starkek artistaren eta Carl Schmitt filosofo eta politologoaren arteko gutun trukea aztertuko du, besteak beste, bere mintzaldian. Lewerrek, berriz, Pseudo-Dionisio Areopagokoa mistiko bizantziarrak Ballen lanean izan zuen eragina izango du hizpide.\nHitzaldien ostean, Jose Mari Zabalak ziklorako sortu duen filma emango dute: Garai aldakorretako txoriak. Ball da aitzakia, baina Joxan Artze eraman du lehen planora Zabalak. «Erraza da bien arteko paralelismoak topatzea. Ball, hasieran, sinestuna zen; gero, komunista egin zen; ondoren, anarkista, eta katolizismora itzuli zen azkenean. Joxeanek ere antzeko ibilbidea du». Sorkuntzetan ere izan zuten antzekotasunik: «Sortzaile iraultzaileak izan ziren biak, garai desberdinetan».\nGarai batean, Artzerekin lotura estua izan zuen Zabalak. Besteak beste, Isturitzetik Tolosan barru (1969) libururako argazkiak egin zizkion. Artze eta haren obra gutxi ezagutarazi direla iritzita, hari eskaini dio lana, eta harremanean eta liburuan zentratu du. «Joxanek panorama berri bat ireki zuen Euskal Herrian, eta, gainera, bertakoa, euskaraz. Iraultza izugarria izan zen». Bere filma saiakera bat dela dio, eta konpromiso bat aldi berean. «Niretzat aukera bat izan da hemengoan sakontzeko, eta protagonismo osoa eman diot».


Zer da... Dumpinga\nDumping hitza ingelesezko to dump aditzetik dator, eta irauli, bota esan nahi du. Euskal Herrian, askotan izan dugu siderurgiako eta ontzigintzako sektoreetako dumpingaren aditzea, benetan eta larriki erasan baitie gure ekonomian giltzarri izan diren sektore horiei. Dumping esaten zaio produktu bat bere prezio normalaren azpitik saltzeari, edo are produkzioko kostuaren azpitik ere, barruko merkatuan eta, maizago, esportaziorako. Ugaritasun handiegiko garaietan stockei aterabidea emateko praktikatzen da dumpinga, beste lehiakide batzuei merkatuan lekua kentzeko, bai eta kostuak murriztea ahalbidetzen duten produkzio-serieak lortzeko ere. Dumpinga debekatua daukate Merkataritzari eta Aduanako Tarifei buruzko Akordio Nagusiak eta Erromako Tratatuak. Hala ere, zenbait herrialdek konkurrentzia desleialeko praktika horiek egiten jarraitzen dute eta eten ezean, lur jota utz ditzakete herrialde bateko giltzarriak diren sektore ekonomiko edo industriala. Une honetan, Sestaoko La Naval enpresaren kasua daukagu: etorkizuna kolokan dauka, ezin baitu konkurritu, esate baterako, Asiako ontziolekin, batez ere Koreakoekin, hain zuzen ere dumping praktikatzeagatik. Lehenago ere, Euskalduna ontziola historikoa itxi zuten, garai hartan dumping horren biktima izan baitzen, besteak beste.


"Kale borroka" Madrilen: 10 polizia zauritu eta 20 gazte atxilotuta • ZUZEU\nKale Borroka . Hrym\nHogei pertsona atxilotuak izan dira, poliziari erasotzea eta kaleko mobiliarioa apurtzea egotzita. Iskanbila guzti honetan 10 polizia zaurituak gertatu dira eta horietatik bi “larri” daude, zenbat gazte zauritu diren idearik ere ez. Donotiako Aste Nagusian izan al da? Ez Pozueloko jaietan gertatu da guztia. Pozuelo 81.365 biztale dituen Madrilgo herri bat da eta Espainiako hiriburuko inguru metropolitanoan aurkitzen da. Gonzalo Aguado Agirre (PP) alkate den herri honetan estatu guztiko per capita errenta altuenetakoa dute.\nPoliziaren iturriek adierazi dutenez, haien auto bat guztiz erreta geratu zen eta beste hainbat ibilgailuk kalteak jasan zituzten. Bestalde polizia ugari harri kolpeekin “zaurituak” izan ziren. Gainera gazteek, 2:00ak aldera, “komisaldegira harrika sartzeko” saiakera egin zutela esan dute. Segituan laguntza eskatu eta gomazko pilotekin erantzun omen zuten “gazteak sakabanatzeko intentzioarekin”. Azkenik kontua lasaitu zenean “Madrilgo zentauruak” izenarekin ezaguna den patruila espezialak hainbat pertsona atxilotu zuen.\nEuskadin antzeko gauzak gertatzen dira, baina arrazoi desberdinengatik. Pozuelokoa boteiloi baten harira izan zen, Donostian borrokek egiten dituztenak ordea fanatismo abertzale hutsagatik izaten dira. Zein da okerragoa? Pozueloko gazteak ere Audientzia Nazionalera eraman behar al dira? Argi dago madrildarrena barkatzekoa dela, alkoholaren eraginpean egin baitzuten, nik sekulako multa sartuko niekeen arren.\nKrisitik ateratzeko beste bide bat Zapatero!\nAudientzia nazionala, Euskadi, Kale Borroka, Madril, Pozuelo


«Kalea behar dugu: hor daude eguneroko borrokak»\n«Lan eskerga eginda, baina emozio sinestezina barruan». Horrela amaitu zuen Martxoaren 8a Begoña Zabalak (Santiago, Txile, 1950). Emakume Internazionalistak elkarteko kidea da Zabala. Urteak eman ditu mugimendu feministan, eta hainbat liburutan jaso du bere eskarmentua. Osteguneko mobilizazioari buruz, gogorarazi du jendetzak «gainezka» egin ziela. «Aniztasun handia zegoen parte hartzaileen artean, baina, batez ere, emakume gazte asko». Greba feministaren dimentsioa aztertu du, eta etorkizunerako zenbait giltza xehatu.\nZergatik erakarri zituen Martxoaren 8ak hainbeste emakume?\nAzken urteetan, mugimendu feministaren ekinbideek jende asko erakarri dute: Iruñean abortuaren legearen aldaketaren aurkakoa, Feministok Prest!... Azken bultzada falta zen, eta oraingoa heldu da. Hedabideetan izandako oihartzunak eragin handia izan du. Bi aste eman ditugu hedabideetan gaiari buruz hitz egiten. Horrez gain, antolaketa handia egon da. Irailean hasi genituen greba feminista prestatzeko eztabaidak. Interesgarria izan da bidea: prozesu parte hartzailea, horizontala, deszentralizatua...\nAniztasun handia egon zela nabarmendu duzu. Nola lortu da mezua askotariko sektoreetara helaraztea?\nGreba lau ardatzetan planteatu izanak eragin du: ikasketak, kontsumoa, zaintza eta lana. Batean edo bestean, gehiago edo gutxiago, emakume orok sentitu du haiei eragiten ziela. Horrez gain, efektu sinboliko handiko gertaerak izan dira, hemen eta nazioartean.\nNazioartean, #Metoo salaketak, adibidez. Urrunekoak zaizkigu Hollywoodeko emakumeak, baina amorrazioa sentitzen duzu emakume izateagatik sexu jazarpena jasan dutela jakitean. Horrek gertuagoko kasuak azalarazi zituen: kazetariena, adibidez. Gertuago sentitzen duzu: ukitzen zaituela. Gurean, Nik sinesten dizut oso garrantzitsua izan zen. Garai eta esaldi sinboliko horiek jendearen gogoan geratu dira.\nAurretik mobilizatzen ez ziren emakumeak bildu zituen Martxoaren 8ak. Kapital berria da feminismoarentzat?\nBai, bada, batez ere gazteen kasuan. Gogo betez datoz, geratzeko asmoarekin. Eguneko ekintzetan ez ezik, batzarretan ere parte hartu dute. Ekarpen harrigarria da pankarta brotxarekin margotzen genuenontzat.\nZer ekarpen egiten dute?\nEz dute berdintasunaren diskurtso ofiziala onartzen, eta oso ekinbide onak proposatzen dituzte: freskoak, berritzaileak, apurtzaileak, eta oinarri teorikoarekin. Kalea behar dugu; hor daude eguneroko borrokak. Administrazioak ikusiko du zer egin, baina mugimendu feministak autonomia eta indarra behar du.\nAdministrazioak saiatuko al dira M8aren diskurtsoa bere egiten?\nAdministrazioak iraun behar du: jende asko dago bertan [barre egin du]. Joera izan dute diskurtsoak eta hitzak bereganatzeko: hartu, blokeatu, egituran sartu, eta eredua errepikatu. Adibidez, genero hitza: mundu akademikotik heldu zen, baina gaur egun ez du esanahirik. Emakume deitu beharrean genero esaten digute: generoa eta lankidetza, generoa eta ekonomia...\nZer egin beharko luke?\nAdministrazioak ezin du mugimendu feminista ordezkatu. Haren lana da zerbitzu publiko onak eskaintzea. Berdintasun teknikariak izan nahi dituzte? Ondo, baina izan daitezela zerbitzu publiko onak bermatzeko. Gero, kanpaina bat egin nahi dutela, emakumeek indarkeria matxista sala dezaten? Ondo, baina aurretik berma dezala justizia sistemak behar besteko babesa emango diola emakume horri.\nFeminismoa hegemoniko bihurtzen ari da?\nEz dakit hegemoniko bihurtzen ari den, baina lehia dago zehazteko norena izango den feminismo hegemonikoa: administrazioarena eta elkarteek osatzen duten mugimenduarena. Administrazioak grebara batu ziren arriskuan ikusi zuelako beren diskurtsoa. Baina elkarteok izan behar dugu feminismoaren buru. Pausoak gure alde gertatzen ari dira.\nMartxoaren 8a mugarritzat jo dute. Hemendik aurrera, zer?\nMugarri bat izan da aurrez ibiltzen ari ginen bidearen norabidean. Bide horretan jarraitu behar dugu. Feminismoaren lehia ez da hurrengo hauteskundeetara aurkeztea. Ministerio bat lortu bagenu ere, ezin izango genuke egoera errotik aldatu. Sistema kapitalista eta patriarkalaren sustraiak sakonagoak dira, eta hori amaitu nahi dugu. Nola? Borroka honetan aurrera eginez. Lan ildoa ondo zehaztuz, eta heltzen ari diren gazteengan konfiantza izanda.


Garaigoikoa | 2014-03-05 09:05\nOrain dela aste batzuk, Karmelo Ayesta etorri zen Emunera, besapean Goza daiteke gehiago liburua zekarrela. Liburuaren ale bat neure eskuetara jauzi eta irakurtzen hasi nintzen. Karmeloren beraren bidaia kontatzen du liburuak: euskaraz bizitzera egindako bidaia, hain zuzen ere. Motibazioaz dihardu, aurreiritziez, bidean topatutako oztopoez, baina dena baikor. Hobetze bide horretan garrantzitsuena baita baikor jokatzea. Auto-laguntza liburu baten traza hartu diot batzuetan, coaching eta horien “modaren” tankerakoa. Erraietatik idatzitako liburua da, Karmelorena dena. Hala ere, o...\nHonakoa zioen Igone Zabalak aurrekoan 31 eskutik blog ezinbestekoan:Beldur naiz euskalkiduna izatearen harrotasuna komunikazioa solaskidearen profil soziolinguistikoari egokitzeko beharraren aurretik jartzeak ez ote dakarren euskalkirik gabeko hiztunen gutxiespena eta bazterketa. Horren seinale ote da zenbait ikaslek erakutsi didaten autoestimu linguistiko ezin baxuagoa. Izan ere, behin baino gehiagotan gertatu zait klasekideen aurrean ahozko aurkezpena egiteko orduan ikasleren batek Gasteizekoa dela aitortzea eta bere euskaragatik barkamena eskatzea.Gogoratzen dut orain dela urte ba...\nGaraigoikoa | 2012-11-05 08:40\nAspaldiko soziolinguistika domestikoak euskaldunak aktibatzeko deia egiten zuen. Handik urtebetera-edo aktibazio modu batzuk gehitu nizkion hari. Eta gero aktiboa izan nahi? galdera egin.Gaurkoan ere aktibazio modu berri batzuk aipatu nahi ditut:- Gureaz blai irratsaioa: Info7 irratian Emunek egiten duen saioa da, euskaldunak aktibo bihurtzeko saioa. Momentuz 5 irratsaio egin dituzte eta itxura oso ona du.- Euskaraz ostia webgunea: azaroan interpelazio kanpaina erraldoia jarri dute martxan. 230 eragileri galdegingo diote euren webgunea euskaraz jar dezaten.- Telp tailerren bloga abian ja...\nGaraigoikoa | 2012-01-26 08:50\nKatalanak armairutik ateratzeko deia egiten duen liburuak bigarren edizioa badu orain dela gutxitik. Zinez merezi duen liburua da, nahiz eta blogean sekula aipatu ez. Baina lasai, Euskal Herrian askotan aipatu izan da delako liburu hori:- Iñaki Arrutiren iruzkina: Coming out- Rober Gutierrezen iruzkina- Allartean blogean- Aisia blogeanEta, gainera, hobe da batzuetan egileek eurek zer esaten duten entzutea eta irakurtzea, ezer gomendatzen hasi aurretik: Ferran Suay eta Gemma Sangines, biak ala biak euskaraz.


ZerNola - Lapikoa - Intsektuak uxatzeko produktuak\nPentsatzen duguna baino gehiago gara etxean. Euliak, eltxoak, zimitzak, pipia, labezomorroak, landareetan bizi diren arrak... Baina horiek ez dira gure lagunak, eta ez ditugu senidetzat hartzen.\nArropa jaten digute, odola zurrupatzen, landareak hiltzen, egurra zulatzen. Inguruan bizi dira, eta gurekin lehiatzen dira.\nHaiek uxatzeko, uxagarriak erabiltzen dira. Zeinek ezagutzen ditu arropa artean jartzen diren bolatxo usaindun horiek? Zeinek eltxoen kontra erabiltzen diren kandelak? Ez al duzue inoiz albaka landarerik jarri leihoan, euliak sar ez daitezen?\nKakaz eta pixaz betetako gela batera sartuko zinateke? Ez, kaka eta pixa asko ikusteak nazka ematen digulako. Bada, uxagarri gisa, intsektuek gustuko ez dituzten produktuak erabiltzen dira, hurbildu ez daitezen.\nZitrikoetatik eratorritako substantziak uxagarri eraginkorrak izaten dira: ez al zaie, bada, intsektuei laranja goxoa gustatzen? Eukalipto olioa ere ona omen da hainbat intsektu gainetik kentzeko.\nEta horiek bezalako produktu naturalez gain, gaur egun beste hamaika aurkitu daitezke dendetan: kimikoki prestatutako substantziak; sustoak emateko edota elektrokutatzeko balio duten gailuak; entxufatu eta intsektuari desatsegina egiten zaion usaina askatzen duten produktuak. Edozerk balio du zomorrotxo horiek etxetik bidaltzeko bada!\nEz pentsa intsektu guztiek kalte egiten digutenik. Gurekin lehian daudenak soilik hartzen ditugu kaltegarritzat, uztak hondatzen dizkigutelako, gaixotasunak sortzen eta abereak zirikatzen dituztelako.\nBaina intsekturik gabe ezin biziko ginateke. Haiei zor diegu, adibidez, zuhaitzak hazteko lurra goxo-goxoa izatea, eta landare asko egotea, polinizazioa egiten dutelako.


3-1 irabazi dio Eibarrek Real Unioni Agorrosinen, Fernando Oregi omendu duten egunean - Debagoiena - Goiena.eus\n3-1 irabazi dio Eibarrek Real Unioni Agorrosinen, Fernando Oregi omendu duten egunean\nJulen Iriondo 2015-07-24 22:17\nBergara Kirol Elkarteak eta Udalak klubaren intsignia eta oroigarriak eman dizkiote Oregiri, azken 30 urteotan egindako lanagatik. Futbol sailean hiru hamarkadaz hainbat lan egin eta gero, klubeko zereginak utzi egin ditu Oregik. Behin partidua hasita, lehen zatia banakoarekin amaitu da, Kekoren golarekin Eibarrentzat eta Galanena irundarrentzat. Bigarrenean, Dani Nietok bi gol egin ditu armaginentzat, eta 3-1 amaitu da partidua.\n1-0koa partidua hasi eta berehala egin du Kekok Eibarrentzat, aurkariari falta egin eta gero, hori bai, epaileak adierazi ez duen arren. Atsedenaldia iristear zela, banakoa egin du Real Unionek, faltaz, baloiak giza hesia jota.\nLehen zatian eibartarrenak izan dira aukera gehienak; bigarrenean, ordea, bi taldeek izan dituzte, nahikotxo eta onak. Golak, ordea, armaginek egin dituzte. Zelaian Kekoren lekua hartu eta berehala egin du Dani Nietok 2-1ekoa, eta partidua amaitzear zela 3-1ekoa ere bai.\nJende ugari batu da Agorrosinen Eibarren eta Real Unionen arteko partidua ikusteko –goraino bete dira harmailak–, tartean Eibartik eta Irundik etorritako jarraitzaile nahikotxo.\nEibar-Real Union, Agorrosinen\nGoiatz Arana Begiristain 2015 uzt 25 Bergara\n3-1 irabazi zion Eibarrek Real Unioni egubakoitzean Bergaran.


Zinegoak jaialdiko film laburrak eta 'Valentina' filma ikusi ahal izango dira maiatzean Zumaian — Zumaia\nENPRESENTZAT ETA AUTONOMOENTZAT LAGUNTZAK\nGOMENDIOAK ETA PREBENTZIO NEURRIAK\nZinegoak jaialdiko film laburrak eta 'Valentina' filma ikusi ahal izango dira maiatzean Zumaian\nZinegoak Bilboko gaylesbotrans Nazioarteko Zinema eta Arte Eszenikoen Jaialdia da. Zumaian ere jaialdiaz gozatu ahal izango da maiatzean. Gonbidapenak ostegun honetatik aurrera egongo dira eskuragarri turismo bulegoan.\nZinegoak jaialdia 2004. urtean jaio zen, kultura, zinema eta arte eszenikoen bidez sentsibilizazioa bultatzeko asmoz. Zinegoakeko kultur-programazioa kalitatezko zinema eta arte eszenikoetan oinarrituta dago. Halaber, bere jarduera guztiek lotura dute honako ezaugarri guztiekin: arrazoi afektibo sexualengatik bazterkeria eragoztea, nazioartean gertatzen diren giza eskubide guztien urraketa eta eredu familiar berrian ikusgarritasuna bultzatzea.\nAurtengoan ere Zumaiara bisita egingo du jaialdiak, eta bi ekitaldi izango dira. Maiatzaren 6an sei film labur proiektatuko dira, eta maiatzaren 20an Valentina filma proiektatuko da. Bi saioak Aita Mari zineman izango dira, 19:00etan. Gonbidapenak bihartik aurrera eskuratu ahal izango dira Zumaiako turismo bulegoan.\nZumaia bizitzeko da\nHazilan 12. edizioa: informazio saioa irailaren 16an 2021/09/14\nUrola Kostako energia plana osatzeko galdetegia prestatu du Udal Elkarteak 2021/09/13\nForondako ikastaroetan izena emateko aukera izango da irailaren 22tik 28ra 2021/09/10\nIrailaren 30ean amaituko da Julene Azpeitia 34. ipuin lehiaketara aurkezteko epea 2021/09/07\nUdal adierazpena, LGTBI Harrotasunaren Nazioarteko Eguna dela-eta 2021/06/25\nMartxoaren 19an aurkeztuko dute 'Zirta', 13-17 urte bitarteko gazteentzako espazio askea 2021/03/12\n'Indianara' dokumentala ikusi ahal izango da abenduaren 10ean Aita Mari zinean 2020/12/04\nAita Mari zine aretoa beste 30 urtez erabiltzeko hitzarmena sinatu dute Zumaiako Udalak eta San Pedro Parrokiak 2021/09/09\nAita Mari zinema itxita egongo da irailean, mantentze lanak direla eta 2021/09/02


Berdinen arteko Tutoretza programa sendotuz doa - Info - UPV/EHU\nInprimatu Berdinen arteko Tutoretza programa sendotuz doa\nBerdinen arteko Tutoretza programa sendotuz doa\n6. edizioan, 33 gradutako 115 ikasle tutorek parte hartzen dute UPV/EHUKo ikasle berrien lehen urratsetan gidatzen\nBerdinen Arteko Tutoretza programa 2012/2013 ikasturtean hasi zen. UPV/EHUk sortu zuen ekimena, ikasleek ikasle berriei unibertsitateko lehen urratsetan lagundu diezaieten. Esperientzia pilotuan lau ikastegik hartu zuten parte, eta bost gradutako ikaslek. Aurtengo ikasturtean, 6. edizioan, 13 ikastegitako 33 gradu aktibatuta daude programan, eta, 18 irakasle koordinatzaileren laguntzarekin, 115 ikasle tutore ari dira jarduera aurrera eramaten.\nUPV/EHUko Berdinen arteko Tutoretza programaren ikasle tutoreak. (Laura López. UPV/EHU)\nMayra Viñambres, Guillermo Ledesma, Iván Álvarez, Maite Lazkano e Iria Arrese ikasleek Berdinen arteko Tutoretza programan parte hartu zuten iaz, eta aurten ere. Aurreko ikasturtean (2016-2017) Iria Arrese ikasle tutorea izan zen. Besteok, ikasle berriak ziren, eta unibertsitatean lehen urratsak eman bitartean, programa ezagutu zuten. Aurten, guztiok tutoreak dira, eta ostegunean, otsailaren 8an, bildu dira, beste 70 bat ikaslerekin, esperientziak elkar banatzeko.\nBerdinen arteko Tutoretza programaren bitartez, goragoko mailetako ikasleek ikasle berriei laguntzen diete unibertsitateko bizitzara moldatzen, hala arlo akademiko eta sozialean nola pertsonalean, goragoko mailetako ikaskideen esperientziaz baliaturik. Programa Ikasleen eta Enplegagarritasunaren arloko Errektoreordetzak darama, hain zuzen, Ikasleen Zuzendaritzak. “Plan horren helburua unibertsitatera datozen ikasle berriei berton egokitzen eta integratzen laguntzea da —Montse Maritxalarrek, Ikasleen zuzendariak azaldu duenez—. Horrez gain, programa honek aukera ematen du ikasle tutoreen gaitasun orokorrak lantzeko, adibidez, komunikaziorako, harremanetarako, orientaziorako eta lidergorako gizarte trebetasunak”.\nJaitsi fitxategia (jpg, 670.33Kb)\nJaitsi fitxategia (jpg, 810.33Kb)\nJaitsi fitxategia (jpg, 823.14Kb)\nJaitsi fitxategia (jpg, 727.85Kb)\nJaitsi fitxategia (jpg, 816.01Kb)\nJaitsi fitxategia (jpg, 0.99Mb)\nJaitsi fitxategia (jpg, 912.84Kb)


barren.eus - Errietan taldeak Mendaron eskaini behar zuen kontzertua, bertan behera\nMendaroko Udalak astebururako antolatu duen kultur egitarauaren baitan Errietan taldearen kontzertua ziren egitekoak igande arratsaldean, uztailak 25, Garagartzako plazan. Tamalez, Mendaroko Udaletik jakinarazi dute bertan behera gelditu dela mutrikuarren kontzertua, "taldekide batek Covid-19an positibo eman ostean".\nMutrikuarrak dira Errietan taldekoak, eta zazpi lagun dira taldean. Erritmo biziak, alaiak eta dantzagarriak jotzen dituzte eta kantu propioak eta beste talde batzuen kantuen bertsioak nahasten dituzte zuzenekoan.\nAste honetako BARREN aldizkarian, 1212. zenbakian, Errietan taldekoei eginiko ELKARRIZKETA -PDF-


– Arartekoaren zerbitzu karta aldatu da\nArartekoa bat dator Europako Kontseiluak Agiri Publikoak Eskuratu ahal izateaz sinatu zuen hitzarmeneko ikuskerarekin. Bere ustez, erakunde guztiek gardentasun handieneko irizpideak ezarri behar dituzte beren kudeaketa-lanean, eta herritarrei informazioa eman behar diete.\nPrintzipio horiek eta gardentasun– nahiz informazio-jarduera horiek ezartzeko asmoz, indarreko legeriak berekin dakartzan betekizunez harago joanda, Arartekoak hauxe erabaki du joan den urriaren 10ean emandako ebazpen batean: proaktibotasun goreneko irizpide gisa onartzea Arartekoaren web orrian informazio publikoa ematea, eta, horrez gain, zerbitzu karta berritzea, bertan sartu nahi baitu herritarrek informazioa eskuratzeko duten eskubidea eta hori baliatzeko modua.\n– ARCO eskubideak\nARCO eskubideak izenekoak (Datuetan Sartzeko, Zuzentzeko, Ezerezteko eta Aurka egiteko eskubideak) arautzen dira araudi horretan. Horien bitartez, pertsona fisiko eta juridikoei bermatzen zaie beren datu pertsonalak kontrolatu ahal izango dituztela eta beren ohorea eta intimitatea nahiz beren familiarena babestu ahal izango dutela. Eskubideok Arartekoaren webaren bitartez balia daitezke, edo beste edozein bide erabiliz.\n– Hobetzeko beste proiektu batzuk:\ngomendio orokorrak egitea,\nArarteko erakundeak 2013an garatu dituen barruko nahiz kanpoko hausnarketa-prozesuen ondorioz, oinarrizko lan-prozesu guztiak berraztertu eta hobetu dira, kexa– eta kontsulta-prozesuak izan ezik, horiek iaz egin baitziren.\nBeraz, prozesu horiek metodologia homogeneoaz hornitu dira, indartu egin dira administrazioekin eta gizarte-erakundeekin ditugun harremanak eta, aldi berean, barruko lankidetza erraztu da.\nArartekoaren eguneroko jardunak –gizakiaren edozein jardunek bezalaxe– inguruan eragiten du, eta alderantziz, eta ingurumen-inpaktuak sortzen ditu;horretaz jabetuta, 2011. urtean, Ingurumena Kudeatzeko Sistema ezartzea erabaki genuen, Ekoscan arauari jarraiki. Kudeaketa-sistema horren bitartez, urteotan kutsadura prebenitzea barneratu dugu pixkanaka, gure erakundearen beste kudeaketa-faktore bat bezalaxe eta, horri esker, ingurumenarekin dugun portaera hobetu dugu egunetik egunera.\nIngurumena kudeatzeko sistema hori kanpoko erakunde ziurtagiri-egile batek ikuskatu du abenduan. Horren ondoren, IHOBE Eusko Jaurlaritzaren Ingurumenaren Elkarte Publikoaren ziurtagiria lortu dugu, zeinak ziurtatzen baitu Ingurumena Kudeatzeko gure Sistema bat datorrela erakunde honek sustaturiko Ekoscan arauarekin.\nGure erakundeak ingurumenaren kudeaketa hobetzeaz harago, honako hauek dira ingurumenaren arloan orain arte lortu ditugun lorpen nagusiak:\nGutxitu egin dugu paperezko argitalpenen kopurua, aleak zentzuz banatuz eta argitaratzeko baliabide digitalak gehiago erabiliz. Ohiko txostenetan erabili den paperaren kopurua % 96 murriztu da.\nKontsumitzen dugun paperaren % 100k Europako ekoetiketa du, eta FSC iturri mistoen etiketa; horrek esan nahi du paperaren jatorrian eta ekoizketan kontuan hartu direla ingurumen arloko betekizunak.\nErabili eta botatzeko plastikozko edalontzien kontsumoan 3.800 ale murriztu ditugu eta botilaratutako uraren kontsumorik gehienaren ordez, txorrotako ura erabiltzen dugu.\nGarbitasun eta argitalpen zerbitzuak kontratatzerakoan ere ingurumenari lotutako irizpideak sartzen hasi gara.\n2014. urteari begira, ingurumenaren kudeaketa-sistema horren testuinguruan, jarduera berrien plangintza egin dugu dagoeneko, bai materialen, bai energiaren kontsumoan. Horri esker, gure ingurua zaintzen laguntzen jarraituko dugu.


Irekia Eusko Jaurlaritza - Gobierno Vasco :: Eusko Jaurlaritzak jendaurreko informazioan jarriko du Izkiko KEB proiektua, biharko astelehenetik aurrera\n<img src="https://www.irekia.euskadi.eus/uploads/cover_photos/27264/original/Okina_Izki.jpg" style="max-width:100%" alt="Izki (Mikel Arrazola Argazkia)" />\nIzki (Mikel Arrazola Argazkia) Iturria: Irekia\nIrailaren 7ra arte, Natura 2000 Sarearen barruan\nBarredo: «askotariko landare-formazioak eratzen dira, topografiaren gorabeherak direla-eta: horien artean, aipatzekoa da hango ameztia (Quercus pyrenaica), Europako zabalenetakoa baita»\nEusko Jaurlaritzako Ingurumen eta Lurralde Politika Sailak jendaurreko informazioan jarriko du Izkiko HBEB/KEB proiektua, bihartik aurrera eta irailaren 7ra arte. 1998an, Natura Parke izendatu zuten Izkiko Natura 2000 gunearen zati handiena; data horretan bertan, parkeko Baliabide Naturalak Antolatzeko Plana (BNAP) onartu zuten eta, 2000 urtean, Erabilpenerako eta Kudeaketarako Egitamua (EKE).\nAmaia Barredok, Natura Ingurunearen eta Ingurumen Plangintzaren zuzendariak, azaldu duenez: «bi plan horietan jaso dira Natura Parkea kudeatzeko jarduera, arau eta irizpideak: 2010ean, Izkiko Natura Parkearen Erabilpenerako eta Kudeaketarako II. Egitamua hasi zen, eta oraindik eginbidean da».\n«Izkiko Natura Parkeak 9.143 ha-ko azalera du eta KEB/HBEBaren mugekin guztiz bat dator ia, salbu eta Olandinako urmael inguruan (Apinaiz) eta gunearen ipar-mendebaldean; izan ere, eremu horiek ez dira Natura Parkearen parte, baina Natura 2000 Sarearen barruan sartu dira» nabarmendu du Barredok.\nIzkiko KEB/HBEBen lur publiko gehiena Erabilera Publikoko Mendien barruan sartzen da, eta Administrazio Batzarrak eta beste erakunde batzuk dira halakoen titularrak. Guztira, erabilera publikoko mendien 34 eremu daude, eta 9.078,47 ha hartzen dituzte (hau da, Natura 2000 gunearen % 95,74).\n«Natura 2000 ES2110019 Izki» gunea Euskal Autonomia Erkidegoko hego-ekialdean kokatzen da, Arabako Mendialdea eskualdearen barruan, eta honako hauekin egiten du muga: ipar-mendebaldean, Gasteizko Mendiekin; ekialdean, Ega ibaiarekin; hegoaldean, Toloño mendikatearen behealdeko bailarekin eta, mendebaldean, Trebiñuko konderriarekin.\nIhuda eta Ega ibaien isurialdeen barruan sartzen da gunea, Zadorra-Trebiñuko eta Egako unitate hidrografikoen barruan, hurrenez hurren, eta Ebro ibaiko mugapean.\nAmaia Barredok azaldu duenez, «KEBaren eta HBEBaren mugaketa bat dator guztiz; hori doitzeko, eskala xeheagoa erabili da eta aldaketak egin dira Europako Batzordeak hasiera batean onartutako mugaketan, bai eskuarteko kartografia eguneratu delako, eta zaindu behar diren habitat eta espezieak zaintzeko irizpideen kausaz. Aldaketak direla bide, KEB/HBEBaren azalera gehitu da, Batasunarentzat Garrantzizko Leku gisa izendatutako eremuaren aldean, eta 470 hektarea gehiago hartzen ditu lehenak.\nIzkiko gunearen ezaugarri nagusia hau da: baso-masa zabal bat da, hareazko lautada batean kokatua. Izki ibaiaren adarrek eratutako sakan txikiek zeharkatzen dute lautada, ibaiak mendebaldetik ekialdera zeharkatzen baitu gunea, eta hainbat errekak eta putzuk isurtzen dute bertara.\nHainbat goragune eta kareharrizko mendik inguratzen dute lautada,\neta horien artean, aipatzekoa da Kapildui-San Kristobaleko goi-lautada karetsua, gunearen iparraldean: Kapildui (1.180 m), San Justi (1.021 m) eta San Kristobal (1.055 m) mendiek eratzen dute. Mendebaldean, Mantxibio (939 m), Soila (989 m) eta Muela (1.059 m) kareharri-mendiak daude.\nGune hartako litologia, topografia eta orientazioak direla eta, askotariko landare-formazioak sortzen dira: hala, nabarmengarria da, adibidez, ametz-basoa (Quercus pyrenaica), Europako zabalenetakoa baita, bai eta gunearen ertzean aurki daitezkeen harkaiztiak, hagin-basoak, zohikaztegiak edota ur karbonatatuen iturburuak ere.\nHabitaten aniztasuna dela medio, fauna eta flora espezie interesgarri ugari bizi da inguru horretan: aipagarriak dira, lehenen artean, Rhynchospora fusca espeziaren populazioa, Iberiar Penintsula osoko handiena; bigarrenen artean, berriz, okil ertaina (Dendrocopus medius), 750 banakotik gorako errolda baitu gune horretan eta, beraz, garrantzi nabarmena ematen dio Izkiri, Iberiar penintsularen testuinguruan, pizido horri dagokionez.\n«Hain zuzen, habitat eta espezieen aberastasun horixe dela-eta izendatu zuen Eusko Jaurlaritzak Hegaztiak Babesteko Eremu Berezi (HBEB) gisa Izki, bai eta berau proposatu ere Batasunarentzat garrantzizko leku gisa (BLG), Gobernu Kontseiluarekin hitzarmen bidez, 2000ko azaroan eta "ES2110019 Izki" izenpean. Europako Batzordeak proposamena onartu zuen, 2004ko abenduaren 7ko Erabakiaren bidez, zeinaren bidez onartzen baita, Kontseiluaren 92/43/EEE Zuzentarauari jarraiki, Batasunarentzat garrantzizkoak diren Atlantikoko eskualde biogeografikoko guneak» adierazi du Eusko Jaurlaritzako Ingurumen plangintzako zuzendariak.\nEl Gobierno Vasco ofrece desde hoy la información pública del proyecto de ZEPA/ZEC de Izki http://t.co/k9pIj3bhfm\nOkina_Izki.jpg 300 KB (jpg)


Kirol zerbitzuen adituen epamahai batek aukeratuko du UKEko zuzendaria. Deia, Noticias de Bizkaia\nKirol zerbitzuen adituen epamahai batek aukeratuko du UKEko zuzendaria\nNahiz eta alkateak gerentea izendatu ahal duen, estatutuen arabera\ndeia.eus - 2018(e)ko urriaren 3a, asteazkena - 12:04etan eguneratua\nFachada del Polideportivo Lasesarre de Barakaldo. (Pablo Viñas)\nAlkate Amaia del Campok Barakaldoko Udal Kirol Erakundeko gerente berriaren aukeraketa adituen epamahai baten eskuan utzi du, nahiz eta UKEko estatutuen arabera alkatetza aukera hori egin ahal duen. Honela, merituak baloratzeko prozesu bat martxan jarri du Udalak.\nBILBO. UKEko estatutuen 19.4 artikuluaren arabera, alkateak du gerentzia izendatu eta kargutik kentzeko ahalmena, betiere, kontseiluaren izendapena entzun eta gero. Aukeraketa prozesua kirol arloko adituek gainbegira zezaten agindua eman zuen. Hori horrela, kontuan hartu dira Bilbao Kirolak, Bizkaiko Foru Diputazio eta Sestaoko UKEren barruan kirol kudeaketaren alorrean jardun duten pertsonak.\nHasia da dagoeneko aukeraketa prozesua, eta UKEk argitaratua du erakunde autonomoaren zuzendaritzan aritzeko onartuak izan diren hautagaiak. Orain, adituen epaimahaiak aztertu beharko du hautagai bakoitzaren curriculuma, eta merituak puntuatu, lehiaketaren oinarrietara bildutakoa kontuan hartuta;hautagaien berariazko merituetan oinarrituta dago puntuazioa, eta, horrenbestez, estuki lotua dago balorazioa: ez dago nork bere interpretazioak egiteko zirrikiturik.\nUKEko udal teknikariek beraiek sortu dituzte oinarriak, eta udal idazkari nagusiak eta Pertsonaleko teknikari arduradunak ere ikuskatu.\nGARDENTASUNA ETA ZORROZTASUNA KUDEAKETA OSOAN\nBasatzatik atera nahi ez duela erakutsi duen Barakaldoko Alderdi Sozialistari denbora gehiagorik eman nahi ez liokeen arren, gaur goizean prentsan egin dituen salaketa larriei erantzun beharko die gobernu taldeak.\nAzken urteotan, Udalean, langileen erretiroen ostean hutsik geratu izan diren lanpostuak betetzeko hainbat prozesu abiarazi dira Prozesu guztiak barne-sustapen bidez nahiz lehiaketa irekien bidez burutu dira, gardentasuna eta lehia askea lehenetsiz.\nEta hala izan da Barakaldo Antzokian ere. Alderdi Sozialista izan da nonahi fantasmak ikusi dituena halakorik ez zegoen tokian, eta berriro geratu da kritikaren atzaparren eta arrazoirik gabeko ezetzaren gatibu, partaidetzazko prozesu garbiak mordoilotzen ahaleginduz. Aipatu prozesuok, hain zuzen ere, ez dute zerikusirik 2010ean sozialistek Antzokian egin zuten izendapenarekin, zeina irregulartasunez josia egon baitzen. Horrez gainera, Bilboko Lan Arloko Epaitegiak'bidegabekotzat jo zuen ordura arte Antzokiko zuzendari izan zen Gonzalo Centenoren kaleratzea.\nOrain ere abian da Giza Baliabideen Arloko buruzagitzaren aukeraketa. Behin baino gehiagotan aldatua izan da prozesua Eusko Jaurlaritzaren eskakizunetara - esate batera, hizkuntza eskakizuna - makurtzeko, eta datorren azaroaren 10ean egingo da lehenengo proba.\nBarakaldok aurrera egiten jarraitzea da gobernu taldearen ardura, bai eta, sozialistek utzitako moduan blokeatuta geratu ez dadin ahalegintzea ere, eta ez dugu onartuko gobernu taldearen kudeaketari buruzko zalantzarik txikiena ere sor dadin. Berriz ere ari da Barakaldoko PSE fantasmarik ez dagoen tokian halakoak ikusten, itsu-itsuan tematuta baitago prozesuak zikindu eta herritarrak iruzurtzeko titular bila, haiengan nahasmena eraginez.\nUste du lapurrak bestea lapur: baina ez hurrik eman ere! UKEko gerentzian norbait sartzeko asmorik izango balu gobernu taldeak, ez luke adituen epaimahairik izendatuko, PSE berak taxututako estatuek ahalmena ematen baitiote alkateari kargua libreki izendatzeko. Aitzitik, prozesu garden bat egitea erabaki du, zuzendaritza aditu eta profesional bat izan dezan UKEk, Barakaldok ahalik eta kirol prestaziorik onenak eskain diezazkion herriari.


169 Matematika dinamikoak GeoGebrarekin :: ikasi :: Udako Euskal Unibertsitatea\n169 Matematika dinamikoak GeoGebrarekin\nHasiera-data: 2013(e)ko apirilaren 11a\nGeobebra software libreko programa da Matematika lantzeko. Erabiltzeko erraza, hezkuntzako etapa guztietarako egokia da. Bere interfazea euskaratuta dago. Matematikaren arlo bat baino gehiago lantzeko balio du: Geometria, Analisia, Aritmetika, Estatika eta Probabilitatea. Beraz, Matematikaren curriculum ofiziala landu ahal da Geogebra erabiliz.\nBi erabilera azpimarratu behar dira. Irakasleak erabili ahal du eskola-saioak prestatzeko, irudi matematikoak sortzeko, azterketak prestatzeko… Hau da, azalpenak emateko. Ikasleek erabili ahal dute ikasteko, programa erabiltze hutsarekin edo orri dinamikoen (appletak) bidez. Azkeneko honen harira, Geogebrarekin orri dinamikoak (web formatudunak) erraz sortu ahal dira.\nMatematikan lizentziatua. Bigarren Hezkuntzako Irakasletza Masterra. Doktorego-tesia egiten Matematikaren Didaktikan.\nNafarroako Unibertsitate Publikoan (NUP) Matematikaren Didaktika Arloko irakaslea da.\nGeoGebra programaren oinarrizko erabileran trebatzea.\nGeoGebra programa baliabide didaktiko gisa erabiltzen ikastea.\nGeoGebra komunitatea (web orriak, baliabideak interneten, foroak, wikiak...) ezagutzea.\nGeoGebra programaren aurkezpena: GeoGebraren web orria, instalazioa, interfazea, lehenengo ariketa praktikoak.\nGeoGebra eta oinarrizko eraikuntzak triangeluekin. Geometria dinamikoa.\nGeoGebra, Euklidesen geometria vs. Geometria dinamikoa.\nGeoGebra eta funtzioen analisia.\nGeoGebra eta Internet: Nola egin orri dinamikoa bat (appletak), interneteko baliabideak, GeoGebra web orria sakonago aztertu.\nIkastaro hau lineako irakaskuntzaren bitartez egingo da (on-line)\nMoodle plataformaren bidez edukien informazioa zabalduko da eta ariketa praktikoak landuko dira. Zalantzak, argibideak eta ezagutza elkarrekin eraikiz plataformako foroen bitartez.\nLehentasuna alde praktikoari emango zaio batik bat. Gehienbat, ariketen bidez ikasiko da programaren erabilera. Beraz, azalpen teoriko gutxi egongo dira. Azalpenak izango dira, behin baino gehiagotan, pausoz pauso egiteko ariketak.\nGeogebra programa erabiltzea.\nDuen potentzial pedagogikoaz jabetzea.\nGeogebra, ikastaroak, matematika, pedagogia, geometria, analisia, aritmetika, estatistika, probabilitatea


152 objektu kaxa hutsean “anabasa” formakoak.\nArgia eta ilunak bat egiten duten ertz horretan eraikiko dugu etorkizunerako bidea. Harriak elkarri bota beharrean geroaren oinarriak eraiki eta finkatzeko erabiliko ditugu. Ororen nahia asetzea zaila den arren, hau aurrera doa...\nErtz mozkor bat ametsak gauzatzeko.\nAmetsak ezin dira akatu, ez behintzat ertz honetan.\n2006-03-24 20:51:52 (anabasa)\nBeti izango da malda artean esnatuko gaituen argirik; agian ez nahi dugunean, ez eta nahi dugun erara. Agertuko da baina, plastikozko iluntasun horrek lekua ebatsi zigun bezala.\n2006-03-18 17:32:46 (anabasa)\nAukeratu bostetik hiru egun. Betiko usain berbera sentitzen duzu sudurretik irakiten, zainetatik barreiatu eta grinez blai azaleratzen dena. Solairu bat igo denboraren magalean; usain gozo horrek hor dirau. Orain itxi begiak eta gozatu. Lurrin fresko horren aztarna lotsatienik ez bada agertzen ez larritu, kasu horretan zure aukerak bihar beste ematiza bat izango baitu.\n2006-03-16 21:22:02 (anabasa)\nEzezagunari so zirrara, bide barri kolore zaparrada.\nEzagunak koloreak izanik, oroimenak estalirik.\n2006-03-06 22:57:04 (anabasa)\nAse ezinezko ohituren eremua estali da lanbro arin nahiz boteretsuz, egunen jarioan uste ustelak direnak eta zuk ur gardena bailitzan edaten dituzunak, eskuekin hartu eta edan bizitzari eman zeniona urratsez urrats, zertarako ez bada hari emandakoa apurka-apurka kentzeko orain, bizitzak berak ere irritsak baititu gurekiko, onak eta txarrak, txarrak eta onak, edozelakoak.\n2006-03-03 19:11:01 (anabasa)\nEsku batekin zure bularrak laztandu bitartean, bestea azal leun horretatik amiltzeaz arduratzen da. Muxu bat bihotzaren ondotik eta banoa zilbor aldera: mingain hezeak kilimen putzua inguratzen du astiro. Pubisak sexuaren lehen arrastoak uzten ditu agerian; okotzak haren besoak elkartasun eske sentitu ditu behintzat.\nAtea jo du ezker eskuak ezpain ezkutuen ongietorriaren zain. Labaindu da lehen ikutuan eta egin diete harrera beroa. Beste eskuak pairatzen ditu bitartean gerri-aldaken gorabehera suzkoak.\nAhoa dator orain zure plazerraren magalera, mihia aurretik zuk nahi duzunaren arabera. Aurpegia ezkutatzen saiatzen zara esku ahurrekin. Alferrik ordea, zure gozamenaren islada gordina hemen behean senti dezakedala soberan baitakizu. Txirristako jolasa etengabea da eta gora eta behera egin ahala zure arnasestua areagotuz doa.\nMugimendu zirkularrak tartekatuz badator abiadura azkarra, festa frenetikoaren azkenengo deiadarra, eromena barra-barra, guztia biribilduz isuritako negarra.\n2006-03-02 20:17:49 (anabasa)\nZauria zornatzea aztarna bat izatea besterik ez dugu nahi. Aztarna zuriak eta aztarna beltzak ditugu.\nHau atzoko kontzertuaren arrasto bat; zuria beltzez, beltza zuriz. Ikuskizun paregabea.\n2006-02-22 12:42:47 (anabasa)\nParaleloan, elkar begira diezaiokegun moduan. Paraleloan, erori gabe ahanzturaren putzuan. Paraleloan, lurretik zerura.\n2006-02-14 12:29:42 (anabasa)\nDakizunaz gutxi mintza zaitez, ez dakizunaz bat ere. Esaera zaharra


Preso politikorik ez? - - euskalerriairratia.eus\nPreso politikorik ez?\nElixabete Garmendia 2017-11-03 12:48\nBerriaren azala ia osorik hartzen du gaurko argazkiak, grafiko bihurtu duten argazkiak. Izan ere, gorriz jarri dituzte atzodanik preso diren Governeko kideak, berdez bermea ordainduta libratu ahal izango den kontseilari ohia eta urdinez Bruselan daudenak. Govern osoa kartzelan edo exilioan.\nAtzoko irudia, dena dela, guardia zibilen furgonek utzi zuten, Auzitegi Nazionaletik kartzeletara bidean, argi urdinak dizdiz eta sirenak uluka. Irudi hori ikusita, guardia zibilen beste ibilgailu bat etorri zitzaidan gogora: land rover bat.\nIraila zen, 1972koa-edo. Azterketak prestatzen ari nintzela, hara non jotzen duten etxeko atea guardia zibilek. Land-roverrean sartu eta Donostiarantz. Arratsaldea Antiguako kuartelean pasatu nuen, galdeketa kafkiano batean, ze beste norbaitekin nahasten ninduten. Gauean, hartu berriro land roverrean eta hara non eramaten nauten Martuteneko kartzelara. Han, zuzendariari argitu behar izan nion ezetz, ez nintzela ez lapurra ezta puta ere. “A, politikoa hortaz!” bota zuen, lasaituta bezala.\nGarai hartan epailearen aurretik pasatu gabe, agindu judizial ziztrin bat gabe, sar zintzaketen guardia zibilek espetxean. Atzo, Lamela epaileak 19 folioko txostenarekin bidali zituen Governeko kideak kartzelara. Orduan eta gaur inpunitate berbera elkarbanatzen dute guardia zibilek eta epaileek.\nEstremera eta Alcalako presondegietako zuzendariek zein ataletan sailkatu ote dituzte Governeko kideak? Ze, badakizue, orain ez omen dago preso politikorik Espainian.


Bidasoko Hitzagransol Archives - Bidasoko Hitza\nby Asier Perez-Karkamo\t- Aza 8, 2018\nHondarribiko Gran Sol tabernako pintxoak bigarren saria jaso du Valladoliden egin den Espainiako Pintxo Txapelketako 14. ekitaldian....+ Irakurri\nEuskal Herriko Pintxo Txapelketa, berriro Gran Solera\nby Asier Perez-Karkamo\t- Urr 25, 2017\nMikel Muñozek eta Mika Popek irabazi dute, 'Mika' pintxoarekin. Danontzat Gastroteka eta Irungo Gaztelumendi eta Danako sarituen artean....+ Irakurri\n80 pintxo, txapela bakarra\nby Oarso Bidasoko Hitza\t- Urr 8, 2014\nAstelehenetik asteazkenera egingo dute IX. Euskal Herriko Pintxo Txapelketa, Hondarribiko Itsas Etxean. Irabazleak 3.000 euro eta Ramon Rotetaren Pintxoa eskultura irabaziko du. Iaz Gran Solentzat izan zen sari nagusia eta aurten Bixente Muñoz finalerdietarako sailkatu da...\nGran Sol eta Batzokia sari bila joango dira Valladolidera\nby admin\t- Aza 1, 2013\nGran Sol tabernako Mikel Muñoz eta Marius Tirizica eta Batzokiko Iñaki Gezala izango dira herriko ordezkariak hilaren 4tik 6ra Valladoliden egingo den Espainiako IX. Tapa eta Pintxo Txapelketan. Estatuko 45 establezimenduk hartuko dute parte bertan. Hondarribiko...\nGran Sol eta Batzokia lehiatuko dira txapelaren bila\nby admin\t- Urr 15, 2013\nHondarribiko Batzokiak eta Gran Solek parte hartuko dute gaur arratsaldean Itsas Etxea Auditoriumean egingo den Euskadi Saboreala Euskal Herriko VIII. Pintxo Txapelketako finalerdian. Goizean Gipuzkoako kanporaketa egin da eta 25 taberna eta jatetxeren artean zazpi sailkatu...\nGran Soleko pintxoak Kolonbian dastatuko dituzte\nby admin\t- Ira 16, 2013\nHondarribiko Gran Sol tabernako Bixente Muñoz eta Txemi Artola sukaldariek pintxoak prestatuko dituzte bihar, hilaren 17an, Calin (Kolonbia) egingo den Picnic gastronomia ekimeneko zortzigarren ekitaldian. “Ekimen desberdin eta bitxia da, Cali hiriko biztanleak gune publikoetara atera...


Iurretako Udala - Iurretako udalak ez ditu igoko 2019ko zerga eta tasak\nIurretako udalak ez ditu igoko 2019ko zerga eta tasak\nIurretako Udalak ez ditu igoko 2019ko zerga eta tasak laugarren urtez eta zenbait hobarietan ere aldaketak egongo dira. Horrela onartu dute aho batez gaur goizean ospatu den Udal Osoko Bilkuran.\nAldaketen artean ekologiko bezala definiturik ibilgailuek %50eko hobaria izango dute, bai ibilgailu elektrikoak, baita propultsio-motor hibridoa duenak ere, hau da, energia elektrikoa eta erregaia konbinatzen dituenak.\nBeste aldaketa bat egoiliar txartelari dagokio. Datorren urtean txartelaren alta edo baja urtealdiaren barnean ematen bada, kuotaren zenbatekoa egutegiko hilekoen arabera hainbanatuko da, alta edo baja gertatzen den datari dagokiona barne.\nGainerakoan, aurreko urteetan bezala mantenduko ditu udalak zerga eta tasak 2019an. Iñaki Totorikaguena alkateak adierazi duenez Osoko Bilkuraren ostean “laugarren urtea da Iurretako Udalak zerga eta tasak berdin mantentzen ditugula. Momentuz aukera dugu presio fiskal horri eusteko eta ez dugu zerga eta tasak igotzeko premiarik ikusten”.


Aurrera joateko Eragintzan formakuntza online | Eragintza Fundazioa Aurrera joateko Eragintzan formakuntza online – Eragintza Fundazioa\nGarai bereziek, betebehar berriak eta beharrizan bereziak eskatzen dituzte. Covid 19 ak sortutako krisialdian Eragintza Fundazioak bere eskuetan dagoen dena egin du bere erabiltzaileei laguntza eta babesa emateko: telefonoz jarraipenak (laguntza psikologiko indibidualizatua eta familiarra, errutinak mantetseko eta seguntasunerako neurriak emanez, orientazio laborala), enpresekin prospekzio eta intermediazioak, lanean dauden erabiltzaileei laguntza eman (segurtasun neurrien inguruan, ERTE en ondorioz egin beharreko gestioetan, babes psikologikoa), etab. Orain normaltasunerantz joateko denbora heldu da, beraz ekin diezaiogun gure lanari.\nHau dela eta, Fundazioak bere zerbitzu guztiak erabiltzaileen eskura jarri gura ditu ahalik eta arinen. Gaurtik aurrera, eta alarma egoera bukatu bitartean, Eragintza Fundazioko erabiltzaileek ikastaroak jarraitu ahal izango dituzte birtualki. Bestalde, teknologia berrien erabileran arazoak dituzten pertsonei, postaz helaraziko zaizkie ikastaroen edukiak. Denon artean ahaleginak eginez, lortuko dugu!\nEHUko CIISE 20 II Kongresu internazionalean gure proeiktu bat Layfil enpresak maskarak oparitu dizlkigu


Airlan Industrial SA enpresako langileak mobilizazioetan dira hitzarmenaren alde eta jazarpen sindikalaren aurka | LAB SINDIKATUA\nIndustria Metalgintza Airlan Industrial SA enpresako langileak mobilizazioetan dira hitzarmenaren alde eta jazarpen sindikalaren...\nAirlan Industrial SA enpresako langileak mobilizazioetan dira hitzarmenaren alde eta jazarpen sindikalaren aurka\nSodupeko Airlan Industrial SA enpresako langileek protestak hasi dituzten bizi duten egoera salatzeko. Enpresa horretan “arazoak” hauteskunde sindikalak egin zirenetik ageri dira argi. Enpresak bere hautagaia aurkeztu zuen, baita hauteskundeak galdu ere. Eta emaitza jasanezina egin zaio zuzendaritzari. Orduz geroztik LABeko delegatuari era guztietako presio, boikot eta mespretxuak egin dizkiote, etengabe.\nUztailaren 7tik aurrera ordu sindikalak murriztu dizkio enpresak langileen ordezkariari. Data horretatik aurrera Bizkaiko metaleko lan hitzarmenekoak (20) alde batera utziz eta Estatuko hitzarmenak jasotzen duena aplikatuz ( Langileen Estatutuan markatzen dutena ere), hots 15 orduko kreditua.\nHorren salaketa “Precora” eraman zenean, bertan ere delegatu honekiko zein sindikatuaren aholkulariarekiko enpresaren mespretxua mespretxua agerian geratu zen.\nGauzak horrela, ugazabak izendatu ditu bere gustukoak diren bi “delegatu”. LABeko ordezkariarekin ez dela batzartuko adierazi du. Argi dago zeozer ezkutatu nahi duela eta horretarako soberan duela demokratikoki hautatua izan den langile ordezkaria.\nEnpresak Gueñesko udalarekin zergetan ordaindu beharrekoetan dituen zorrek ere argi erakusten dute bere izaera. Instituzio batekin horrela jokatzen badu, ze ez du egingo langileekin?\nEnpresako langileek mobilizazioak hasi dituzte egoera salatzeko, eta LABetik ere horretan jarraituko dugu, langileen eskubideak tinko eta irmo defendatzeko egin beharrekoak egiten.


Gernika-Lumoko Udala - Gernika-Lumok, energia aurrezteko, argiteria publikoa berriztu du hirigunean\nGernika-Lumok, energia aurrezteko, argiteria publikoa berriztu du hirigunean\nGernika-Lumoko Udalak udalerrian energia aurrezteko estrategiei ekiten die, hirigunean argiteria publikoa berrituta.\nDagoeneko bukatuta dagoen jardun honek izan duen helburu nagusia izan da, argiteria publikoari ahalik eta etekin handiena ateratzeko programa ezartzea. Hala ere, azken urteetan, argiteriak lortutako kalitate maila mantendu egingo da eta, kalitateak behera egin gabe, ingurumenerako hobekuntzak ekarriko ditu. Izan ere, 125 luminaria ordezkatu dira LED bloke optikoak jartzeko, askoz efizienteagoak direlako. Aldaketa ondorengo kaleetan gauzatu da: Andra Mari, Ocho de Enero, San Roke, Domingo Bernaola, Barrenkale Barrena, Fernardo Abaunza, Pedro Aboitiz, San Juan, Artekale eta Don Tello.\nNeurri honekin Udalak klima-aldaketaren gaineko kezka duela adierazi gura du. Horrez gain, argiaren kontsumoa eta potentzia ere aurreztuko ditu eta horrek ingurumenaren aldeko neurriak ere ekarriko ditu.\nArgitasun handiagoa egongo da\nAldez aurretik egon den argiteriaren aldean, berritutakoek argitasun handiagoa emango dute, ez dutelako argia gorantz bideratzen eta, honekin batera, argi-kutsadura ere ekidin egingo da. Argiaren uniformetasuna eta kalitatea ere hobetuko dira, argi beroa ematen dutelako eta gizakion begietara hobeto egokitzen delako.


Irekia Eusko Jaurlaritza - Gobierno Vasco :: Bilbao Basurto Erakunde Sanitario Integratuak erakunde bikain gisako akreditazioa lortu du, Presio Ultzerak eta Zauri Kronikoak kudeatzearen arloan\nBilbao Basurto Erakunde Sanitario Integratuak …\nPresio Ultzerek eta Mendekotasunari lotutako beste lesio batzuek osasunarazo handia sorrarazten dute, eta horrek inpaktu handia eragiten dio pazientearen eta haren familiaren bizi-kalitateari\nPresio Ultzerak izeneko zauri kronikoak sarriagotan azaltzen dira immobilizatuta dauden edo mendekotasun larria duten pertsonen kasuan\nPrebentzio-neurri horiei esker, pazientea babesten da, asistentzia sanitarioaren kostuak murrizten dira, eta erizaintzako baliabideen banaketa hobetzen da\nBilbao Basurto Erakunde Sanitario Integratuak erakunde bikain gisako akreditazioa lortu du, Presio Ultzerak eta Zauri Kronikoak kudeatzearen arloan, honen eskutik: Presio Ultzerak eta Zauri Kronikoak aztertzeko eta horien gainean aholkatzeko Talde Nazionaleko Zentroak Akreditatzeko Batzordea.\nPresio Ultzerak izeneko zauri kronikoak sarriagotan azaltzen dira immobilizatuta dauden edo mendekotasun larria duten pertsonen kasuan. Pertsona horiek jasotzen dituzten zainketei lotuta azaltzen dira, eta inpaktu handia eragiten diote gaixoen eta euren senideen bizi-kalitateari. Aztertutakoaren arabera, Estatuan egunero bi pertsona hiltzen dira Presio Ultzerek eragindako konplikazioen ondorioz.\nGainera, Osasun Sistemen gaineko inpaktu ekonomikoari dagokionez, zauri horien arretak eragindako gastua osasun-gastu osoaren % 5,2 ere izan daitekeela ondorioztatu da; hau da, urtean 600 miloi euroko gastua eragin daiteke hori dela-eta.\nHorregatik guztiagatik, Osakidetza duela hamarkada batzuk hasi zen lesio-mota horiek arreta-eremu guztietan murriztera bideratutako ekimenak bultzatzen. 2014an, ekimen horietako bat abiarazi zen, PEU-UPP ADI proiektua hain zuzen ere, “ebidentzian oinarritutako jardunbide egokiak” Osakidetza osoan ezartzeko, Presio Ultzerak prebenitzeari begira.\nBilbao Basurto ESIko Presio Ultzeren eta Zauri Kronikoen Batzordeak, lesio horien kudeaketa etengabe hobetzeko prozesuan aurrera egin nahian, bat egin du proiektu honekin, eta hainbat prebentzio-neurri bultzatu ditu, pazientea babesteko, asistentzia sanitarioari lotutako kostuak murrizteko eta erizaintza-baliabideak hobeto banatzeko.\nNeurri horien artean, hauek nabarmendu nahi ditugu:\n- asistentzia-aldeetan, prebentziorako erizain erreferenteak izendatzea.\n- arazoak Erakundean duen inpaktua aztertzea.\n- zirkuituak zehaztea materialen kudeaketa optimizatzeko.\n- nutrizioa kontrolatzea Presio Ultzerak dituzten edo izateko arriskuan dauden pazienteen kasuan.\n- berariazko prestakuntza ematea profesionalei Presio Ultzerak prebenitu eta zaintzearen gainean.\n- behar bezalako zabalkundea ematea Presio Ultzerak Prebenitu eta Zaintzeko Osakidetzaren jarduera-gidari.\n- eta, senideak edota zaintzaileak prebentzioan inplikatzea.\nPresio Ultzerak eta Zauri Kronikoak aztertzeko eta horien gainean aholkatzeko Talde Nazionala (GNEAUPP) izeneko elkarte zientifikoa 1994an eratu zen, eta 2016tik akreditazio-sistema bat garatu du Zaurien arloan baldintza hauek betetzen dituzten Unitate Klinikoei zuzenduta: jarduera zientifiko espezifikorik berrienak aplikatzea Presio Ultzerak eta bestelako zauriak prebenitu eta zaintzeko, eta profesionalek eta erakundeak berak konpromisoa eta inplikazioa edukitzea neurri horiek ezartzeari dagokionez.\nHorren ondorioz, GNEAUPP-eko Zuzendaritza Batzordeak Zaurien arloko Unitate Klinikoaren ziurtapena aitortu dio Bilbao Basurto ESI osoari, bikain-mailarekin aitortu ere.\nZiurtapen horren balio-aldia 2017ko abenduaren 1etik 2022ko azaroaren 30era bitartekoa izango da, eta Estatu mailan hori lortu duen lehenengo osasun-erakundea da, gainera bikaintasun-mailarekin eskuratuta.\nEbaluazio-prozesua exijentzia eta zorroztasun handikoa izan da, eta, aitorpen hori lortzeko, lan handia egin eta asko inplikatu behar izan dute Erakundeko hainbat diziplinatako profesional ugarik, bai ospitale-mailan bai lehen mailako arretaren arloan.\nBilbon, 2017ko abenduaren 7an


Desobedientzia iragarri du Imanol Salinas sindikalistak - Nafarroa - euskalerriairratia.eus\nDesobedientzia iragarri du Imanol Salinas sindikalistak\nEuskalerria Irratia 2019-09-25 07:51\nLan sindikala egiteagatik espetxera kondenatua izan daiteke LAB sindikatuko kidea. Horrela gertatuz gero, desobedientzia eginen duela iragarri du Imanol Salinasek eta zigorra betetzera ez dela aurkeztuko adierazi du. Era berean, urriaren 10ean, beste protesta sindikal batengatik aurreikusia dagoen epaiketara ere ez da azalduko.\nPasa den maiatzean 21 hilabeteko espetxe zigorra ezarri zion Imanol Salinas LAB-eko kideari San Giovesa, Iruñeko jatetxearen atean egindako protesta batengatik. Helegitea aurkeztu du bere abokatuak eta orain ebazpenaren zai dago. Salinasek iragarri duenez, zigorra berresten bada, ez da espetxealdia betetzera azalduko. “Egindakoa beharrezkoa zen” azaldu du Salinasek, “borroka sindikalaren lana da langileak defendatzea”. San Giovesako jabeak 4 langile kaleratu zituen, hauteskudne sindikaletan zuzendaritzak proposatutako hautagaia ez babesteagatik. Horren aurrean erantzuna eman zuen LAB sindikatuak, jatetxe aurrean protesta eginez. “Injustiziaren aurrean desobedientzia egitea bidezkoa da”.\nDatorren urriaren 10ean gainera, beste epaiketa bati aurre egin beharko dio Salinasek. Oraingo honetan Huerta de Peralta, Azkoiengo enpresaren aurrean protesta egiteagatik Foruzaingoak salatuta. Imanol Salinasek epaiketara ez aurkeztea erabaki du eta halaxe eginen du ere Jose Javier Oses bere kideak ere.\nLarunbatean manifestazioa deitu du LAB sindikatuak borroka sindikalaren defentsan eta epaiketa hauek salatzeko.


Euskal Liburu eta Disko Azokako kartela aurkeztu dute • ZUZEU\nLur Merino erandiotarra kartelaren ondoan\nZuri-beltzean, Merinok aurkezpenean nabarmendu duenez, “krisi ekonomikoaren sasoi honetan, tinta askorik baliatu beharrik barik, produkzioa merketaz”, osatu du kartela. Diseinatzaileen hizkeran azalduta, “irudi pregnantea” osatzea izan zuen sortzerakoan asmoa; sinplea baina aldi berean deigarria eta harrigarria.\nLiburutegi bateko apalak irudikatzen dituzten lerro beltz horizontalen gainean idatzi ditu diseinatzaile gazteak Durangoko Euskal Liburu eta Disko Azoka, 2009ko abenduaren 4tik 8ra letrak. Azokaren aurtengo lemak dioen moduan Zure eskura dauden liburuak dirudite letrek.\nIaz baino 20 gehiago\nLur Merinok ere bigarrenez aurkeztu du kartela Azokako lehiaketara, eta nabaria da diseinuan diharduten lagunek oso aintzat hartzen dutela Gerediaga elkarteak antolatzen duen lehiaketa: 55 artistek bidali dituzte euren sorkuntzak aurten; iaz baino 20 lan gehiago jaso dituzte, beraz, aurten.\nDurangaldeko albiste gehiago: www.anboro.org


kritiken hemeroteka » Erredentzioa bilatu nahian\n« 3 Mariak | Bigarrenaren zailtasunak »\nErredentzioa bilatu nahian Javier Rojo / El Diario Vasco, 2018-05-05\nXabier Mendiguren editore eta idazleak “Zu entzuteko gaude” izenburua duen narrazio liburua plazaratu berri du. Idazlan honetan hiru narrazio agertzen dira eta hirurek emakume bat aurkezten dute pertsonaia nagusiaren eginkizunean. Hiru emakume protagonista hauek antzeko ezaugarriak erakusten dituzte. Hirurak bakardadearen mugan mugitzen dira, nahiz eta askotan beste pertsona batzuk eduki inguruan. Izan ere, emakume hauen eta inguruaren artean horma antzeko bat eraikita dagoela ematen du, eta pertsonaiei ezinezkoa zaie horma hori gainditzea eta gizartean integratuta sentitzea. Lehenengo narrazioan, adibidez, seme elbarria duen emakume bat da protagonista, eta erru-sentimenduak bultzatuta aspaldiko senargaia bisitatzera joatea bururatu zaio. Erru-sentimendu horrek, bestaldetik, ia-ia bere burua zigortzera eramaten du erredentzio moduko bat bilatuz. Bigarren narrazioan, langabezian geratutako pertsonaiak eskultorea izateko asmoa berreskuratzen du, eta horretarako itsasoak hondartzara ekarritako enbor zaharrak biltzen ditu, haiekin eskultura bat egingo duelakoan. Hirugarrenean, protagonistak orduak pasatzen ditu telefono zerbitzu batean besteen arazoak entzuten; berak, ordea, ez du inor bere kontuak entzuteko.\nMunduarekin zorra dutela irudikatzen dute, eta aldez edo moldez zor hori kitatu behar. Erru-sentimendu hori aspaldiko huts egiteengatik sortu zaie baina desoreka nabarmena sortzen da itxurazko zorraren eta hartzen duten zamaren artean, halako moduan non ia ezinezkoa zaien hartatik askatzea.\nIdazleak planteamendu hauekin sortu dituen narrazioak, bestalde, nahiko eskematikoak dira, eta pertsonaiak lau samarrak suertatzen dira, gardenak lehenengo momentutik, sentimendu horiek jasotzeko ontzien antzekoak. Planteamendu eskematiko honetan, narrazioetan agertzen diren anekdota zehatzak pertsonaien barne egoeraren metaforatzat aurkezten dira, barne egoera horren kontrairudia, gertakarietan isla baitu pertsonaiak bizi direneko egoerak.


Bizkaia.Eus: Sailak - Administrazio irizpideak: Ogasun Zuzendaritza Nagusiaren jarraibideak\nUrte: Zehaztu gabe 2000 2001 2002 2003 2004 2005 2006 2007 2008 2009 2010 2011 2012 2013 2014 2015 2016 2017 2018 2019\nBilaketa-irizpide: Zehaztu gabe\n2019 1/2019 Jarraibidea, Martxoaren 29koa - 1/2019 Jarraibidea, martxoaren 29koa, Ogasun Zuzendaritza Nagusiarena; honen bidez irizpide batzuk ezartzen dira Pertsona Fisikoen Errentaren gaineko Zergari buruzko abenduaren 5eko 13/2013 Foru Araua eta hura garatzen duten xedapenak aplikatzeko Zergak Pertsona Fisikoen Errentaren gaineko Zerga 540,45 KB\n2018 1/2018 Jarraibidea, Apirilaren 24koa - 1/2018 Jarraibidea, apirilaren 24koa, Ogasun Zuzendaritza Nagusiarena; honen bidez irizpide batzuk ezartzen dira Pertsona Fisikoen Errentaren gaineko Zergari buruzko abenduaren 5eko 13/2013 Foru Araua eta hura garatzen duten xedapenak aplikatzeko. Zergak Pertsona Fisikoen Errentaren gaineko Zerga 442,64 KB\n2017 1/2017 Jarraibidea, apirilaren 5koa - 1/2017 Jarraibidea, apirilaren 5koa, Ogasun Zuzendaritza Nagusiarena; honen bidez irizpide batzuk ezarri dira Pertsona Fisikoen Errentaren gaineko Zergari buruzko abenduaren 5eko 13/2013 Foru Araua eta hura garatu duten xedapenak aplikatzeko. Zergak Pertsona Fisikoen Errentaren gaineko Zerga 1.454,28 KB\n2017 2/2017 Jarraibidea, ekainaren 15ekoa - 2/2017 Jarraibidea, ekainaren 15ekoa, Ogasuneko Zuzendaritza Nagusiarena, delitu zantzurik erakusten duten espedienteak izapidetzeari buruzkoa Zerga prozedurak Beste tributu prozedurak 97,58 KB\n2016 1/2016 Jarraibidea, apirilaren 6koa - 1/2016 Jarraibidea, apirilaren 6koa, Ogasun Zuzendaritza Nagusiarena; honen bidez irizpide batzuk ezarri dira Pertsona Fisikoen Errentaren gaineko Zergari buruzko abenduaren 5eko 13/2013 Foru Araua eta hura garatu duten xedapenak aplikatzeko. Zergak Pertsona Fisikoen Errentaren gaineko Zerga 392,74 KB\n2016 2/2016 Jarraibidea, abenduaren 20koa - Ogasuneko Zuzendaritza Nagusiarena. Honen bidez irizpideak ezartzen dira desgaitasuna duten pertsonentzako ibilgailuei Balio Erantsiaren gaineko Zergan % 4ko karga-tasa aplikatzeko Zergak Balio Erantsiaren gaineko Zerga 74,02 KB\n2015 1/2015 Jarraibidea, apiliralen 1koa - 1/2015 Jarraibidea, apirilaren 1ekoa, Ogasun Zuzendaritza Nagusiarena; honen bidez irizpide batzuk ezarri dira Pertsona Fisikoen Errentaren gaineko Zergari buruzko abenduaren 5eko 13/2013 Foru Araua eta hura garatu duten xedapenak aplikatzeko Zergak Pertsona Fisikoen Errentaren gaineko Zerga 422,26 KB\n2014 1/2014 Jarraibidea, martxoaren 31koa - 1/2014 Jarraibidea, martxoaren 31koa, Ogasun Zuzendaritza Nagusiarena; honen bidez irizpide batzuk ezarri dira Pertsona Fisikoen Errentaren gaineko Zergari buruzko abenduaren 29ko 6/2006 Foru Araua eta hura garatu duten xedapenak aplikatzeko. Zergak Pertsona Fisikoen Errentaren gaineko Zerga 359,37 KB\n2013 1/2013 Jarraibidea, otsailaren 5ekoa - 1/2013 Jarraibidea, otsailaren 5ekoa, Ogasun Zuzendaritza Nagusiarena, balantzeak eguneratzeari buruzko abenduaren 18ko 11/2012 Foru Dekretu Arauemailea aplikatzeko zenbait irizpide ezartzen dituena. Zergak Sozietateen gaineko Zerga 99,90 KB\n2013 2/2013 Jarraibidea - 2/2013 Jarraibidea, martxoaren 26koa, Ogasun Zuzendaritza Nagusiarena; honen bidez irizpide batzuk ezarri dira Pertsona Fisikoen Errentaren gaineko Zergari buruzko abenduaren 29ko 6/2006 Foru Araua eta hura garatu duten xedapenak aplikatzeko. Zergak Pertsona Fisikoen Errentaren gaineko Zerga 269,70 KB


El Sadar Estadioa | CA Osasuna - Web Oficial\nKluba / Instalazioak / El Sadar Estadioa\nEL SADARREN INGURUKO INFORMAZIOA\n1967ko IRAILAREN 17a\nEL SADARREN HISTORIA\nOsasuna KAk 1967ko maiatzaren 7an jokatu zuen bere azkeneko partida Donibaneko zelaian. 1921eko maiatzaren 21az geroztik erabilitako estadioari agur esan zion horrela. 1965eko apirilaren 9an ospatutako Bazkide Konpromisarioen batzarrak zelai zaharra saltzea adostu zuen eta 1966ko apirilean Sociedad Navarra SAri traspasatu zion 40 milioi pezeten truke. Beharrezkoa zen estadio berria ikusleendako erosoa izatea, edukiera handiagokoa eta gauez partidak jokatu ahal izateko argiztapen artifiziala edukitzea. Gainera, salmentatik ateratako dirua orduko hartan klubak zuen zor handiari aurre egiteko erabili zen.\nOsasuna KAk 10 milioi pezeta ordaindu zuen estadio berria eraikiko zen lursaila eskuratzeko. Eraikuntza lanek 51 milioi pezetako kostua izan zuten eta Donibaneko salmentatik ateratako diruarekin eta aurrezki kutxen maileguen bitartez finantziatuak izan ziren. Obrek hamaika hilabete besterik ez zuten iraun. 14.000 metro kubiko hormigoi erabili ziren eta hauen barrenean 500.000 kilo burni. Egituraren estalkirako 350.000 kilo burni erabili ziren. Sadar estadioak 25.000 ikuslerendako edukiera zuen, horietarik 7.000 eserita. Carlos Erroz Eraikuntzak SA izan zen obrak burutu zituena.\nSadar estadioaren inaugurazioa 1967ko irailaren 2an ospatu zen Real Zaragoza eta Vitoria de Setubal talde portugaldarra aurrez aurre jarriko zituen norgehiagokarekin. Hura izan zen nafarrek antolatutako lehen hiruren arteko txapelketa, hain data berezirako espreski prestatua. Ohorezko sakea Osasuna KAko presidenteak, Jacinto Saldise jaunak, burutu zuen estadioaren arkitektoa zen Tomas Arrarasek lagunduta. Partida arratsaldeko zortzietan ospatu zen eta beharrezkoa izan zen argi artifiziala. Estadioa, bere lau iskinetan kokatutako lau dorrek argiztatu zuten. Horietariko bakoitzak 36 foku zituen eta hegal bakoitzean 19 islatzaile zeuden.\nPartida hasi aitzin, San Fermingo erretoreak estadioa bedeinkatu zuen zuzendaritza gorritxoak, bertako autoritateek eta bestelako pertsona garrantzitsuek lagunduta. Hirukian parte hartuko zuten hiru taldeek zelaian barrena desfilatu zuten Iruñeko Udalaren dantza taldearen gibeletik. La Pamplonesa izan zen musika jartzearen arduraduna. Horretaz gain, Osasuna KAren maila baxuen formazio olinpikoa izan zen joko zelaian.\nHiruki txapelketa: Hiruren arteko txapelketa Osasuna KAk, Real Zaragozak eta Vitoria de Setubal talde portugaldarrak jokatu zuten. Lehen partida, inaugurazioaren egunean bertan ospatu zena, aragoar eta portugaldarrak jarri zituen aurrez aurre eta bana amaitu zen. Estadio berrian egindako lehen gola Pedras-ek, Vitoriako jokalariak, egin zuen 57.minutuan.\nHurrengo partida, gorritxo eta portugaldarren artekoa, egun bat geroago ospatu zen gorritxoen garaipenarekin hiru eta batekoagatik. Osabak sartu zuen 28. minutuan Osasuna KAren lehen gola Sadarren. Irailaren 4ean Txapelketa amaitu zen Osasuna KA 0 – Real Zaragoza 3 partidarekin batera. Inaugurazio ekitaldiei amaiera emateko afaria ospatu zen Iruñeko Tenis Clubean. Bertan izan ziren besteren artean agintariak eta txapelketan parte hartutako taldeak.\nOsasuna KAk estadio berrian jokatuko zuen lehen liga partida 1967ko irailaren 17an ospatu zen 17:00etan Xixongo Spotingen aurka. Bigarren mailako partida hura banako emaitzaz amaitu zen Jordanak Osasunaren aldeko gola egin zuelarik eta 16.000 ikusleren aurrean.\n77/78 denboraldian jasan zuen Sadar estadioak bere lehen aldaketa estetikoa. Orduan jarri baitziren babes hesiak Espainiako Futbol Federazioak hala agindu baitzien Lehen zein Bigarren Mailako talde guztiei segurtasun arrazoiak zirela medio. Eta 81/82 kanpainan lehen aldiz eman zuten telebistaz zuzenean Sadarren jokatutako partida bat. Osasunak irabazi zuen partida hura FC Bartzelona 3-2koagatik gaindituta.\nTribuna berria: ESadar 1989an berritua izan zen Goiko Tribuna Nagusia eraikiz. 561 milioi pezeta kostatu zituen horrek. Garai hartako zorrik gabeko Osasuna KA, administrazioak burutuko zuen saneamendu planetik at geratu zen eta kinielengatik ere ez zen dirua jasotzerik aurreikusten. Orduko presidentearen, Fermin Ezkurra jaunaren, erantzuna tribuna berria Futbol Liga Profesionalak bere gain hartuko zuen zor pribatuari egotziz eraikitzea izan zen. Aldaketa honekin, estadioa 30.000 ikuslerendako edukiera izatera pasa zen. Urte batzuen buruan murriztuko zen edukiera hura, UEFAren gidalerro berriek, segurtasun arrazoiengatik, estadio guztiek soilik eserlekudun tokiak izatera behartu baitzuten.\n1998ko abenduan, Osasuna KAk bere lehendabiziko denda ofiziala ezarri zuen estadiobean. 1999ko maiatzaren 29an, estadioaren atzealdean kokaturik dauden Osasuna KAren bulegoak ofizialki inauguratu ziren. Ordura arte, talde gorritxoaren administrazio lana Gaztelu enpantzan kokaturik zeuden bulego karismatikoetan egiten zen.\n1999ko urtarrilean aldaketa berri bat gorpuztu zen: bideomarkagailu moderno bat jarri zen gol tribunaren eta Tribuna nagusiaren arteko anguluan. 1999Ko azaroaren 13an Osasuna KAren egoitza sozial berria inauguratu zen eta baita Sadar estadioko batzar gela ere. Sail hauek, bulegoen moduan, Gaztelu Enparantzan kokaturik zeuden ordura arte.\n99/00 denboraldiak hainbat aldaketa ekarri zizkion estadioaren kanpoaldeari. Denboraldi honetan bi jatetxe ireki zituzten joko zelaiaren kanpoaldean. Estadioko prentsa aretoa ere lekuz aldatu zen.\nEra berean, 02/03 denboraldiak berrikuntza ugari ekarri zizkion estadioari. Aintzineko prentsa kabinak estadioaren goiko tribunara pasa ziren. Kokapen berriak erosotasuna ekarri zien hedabideei eta telebistadun kabina modernoak izatera pasa ziren. Kazetarien aurreko lekuak eserleku VIP batzuk jartzeko baliatu ziren. Gainera, Osasunaren irudiez hornitutako bi lona erraldoi paratu ziren estadioaren kanpoaldean horrela Sadar estadioaren itxura hobetuz. Aldagelen tunela ere garai berrietara egokitu zen.\nOsasuna KAren lan administratiboa hazi egin zen eta hortaz bulegoak handitu egin ziren hiru bulego berri eta bilera gela bat eraikiz. 2003Ko maiatzaren 14an Peña Osasunisten Federazioak independienteki eta erosoago lan egin ahal zezan lokal bat inauguratu zen.\nGarai berriei egokituriko estadio modernoa sortzeko lanaren gailurra 2003ko udan iritsi zen. Estadioko harmaila goitik behera aldatu zen. Obra handi honekin estadioaren beheko aldea ia bi metro altuago jarri zen zelaiarekin alderatuta ikusleek hobe ikus zezaten. Bertaratutakoak erosoago egon zitezen eserleku berriak jarri ziren ere. Hegalak eta fondoak zabaldu ziren eta banku zaharrak metakrilatozko banku moderno eta berri batzuengatik aldatu ziren. Gradatik bereizteko hesiak ere kendu ziren. Estadioaren bi aldeetan kokatutako bi bideomarkagailu berrik estadioaren barruko berritzeari amaiera eman zioten. Uda hartan bertan, fatxada nagusian kokatutako Osasuna Fundazioaren egoitza berria inauguratu zen.\n2017ko irailean estadioak 50 urte bete zituen eta aste batzuk geroago bere historian egindako birmoldaketarik handiena planteatu zen. 2018ko uztailean, entitateko lehendakari Luis Sabalzak estadio gorritxoa birmoldatzeko lehiaketa aurkeztu zuen . Estadioa zahartzen joan zen urteak pasa ahala eta klubak jasan zuen krisiak bertan dirua ez inbertitzea ekarri zuen. Segurtasun legeak betetzeko egin ziren aldaketek 18.500 eserleku utzi zituzten eta, ondorioz, osasunak soilik bere bazkideak berritzeko ahalmena zuen, eta ez bazkide berririk egiteko. Gainera, une horretan El Sadarrek ez zituen betetzen ebakuaziorako segurtasun minimoak ezta telebista emankizunerako LaLiga-k exijitzen zituenak. Ondorioz, Zuzendaritza Batzordeak birmoldaketa proiektu berri bat egitea beharrezkoa zela pentsatu zuen. Proiektu honek, gainera, 25.000 eserlekura handituko luke estadio gorritxoa.\nKlubak baldintza-agiri bat argitaratu eta futbol munduan une horretara arte parerik ez zuen prozesu bat diseinatu zuen. Nahi izan zuten arkitektura estudioek aurkezteko aukera izan zuten, estadioa birmoldatzeko ideia berriak erakutsiz. Gastua ere mugatu zen: 16 milioi euro gehi BEZ-a gehienez. Azkenean, bost proiektu aurkeztu ziren eta haietako bakoitzean arkitektura estudioek eta enpresa eraikitzaileek elkarrekin lan egin zuten. Bost proiektu horiek Nafarroako Unibertsitateko Museoan aurkeztuak izan ziren 2018ko urrian eta ekitaldira klubeko Zuzendaritza Batzordea, lehen taldea, langileak, beteranoak eta bazkideak joan ziren. Aste batzuetan zehar, bazkideek proiektu bakoitzaren inguruan informazio gehiago lortzeko aukera izan zuten eta, epe hori amaituta, 18 urte baino gehiago zuten bazkide guztiak botoa ematera deituak izan ziren. 11.000 bazkidek baino gehiagok botoa emateko eskubidea izan zuten eta bozketako partaidetza klubeko historiako handiena izan zen, %75a eta 8.400 boto baino gehiago. Gainera, klubeko historian lehen aldiz, bazkideek aurrez aurre eta online botoa emateko aukera izan zuten.\nLehenik eta behin, bazkideek zein birmoldaketa mota (oinarrizkoa, estadioa handitzen ez zuena eta kostu txikiagoa zuena edo birmoldaketa osoa) nahi zuten erabaki behar izan zuten. Oinarrizkoa bazkideen %7,6-ak bozkatu zuen eta osoa bazkideen %90,3-ak. Aurkeztu ziren bost proiektuen artean, OFS Architects eta VDR eraikitzailearen Harresi Gorria proiektuak irabazi zuen, botoen %45,3-a lortuz.\n2019ko ekainean hasi ziren obrak Preferencia eremuan. Beheko solairuko gela guztiak bota ziren eta bi taldeen zein epaileentzako aldagela berriak eta aktibaziorako gela bat egin ziren. Bi taldeak elkartzen diren aldageletako tunel eremua eta eremu mistoa ere handitu ziren. Lehenengo pisuan, Komunikazio Departamenturako bulegoak eraiki ziren, bilerak egiteko gela bat sortuz. Prentsa aretoa, kazetarien kabinak eta Vip Palkuak ere birmoldatu ziren. Goiko Tribunan kazetariak esertzeko eserleku bereziak jarri eta existitzen ziren igogailuak hobetu ziren. Zaleentzako komunak aldatzeaz gain, Goiko Tribunara igotzeko eskailera independienteak sortu eta bertako eserleku guztiak berritu ziren.\n2019. urteko azkeneko hilabeteetan birmoldaketaren bigarren fasea hasi zen. Estadioa handitu eta 24.400 eserleku izatera heltzeko harmailetan egin beharreko moldaketak hasi ziren.


Amaren ametsa | Guggenheim Bilbao Museoa\nAmaren ametsa (astelehena, 19:45; asteartea, 19:45; asteazkena, 19:45; osteguna, 19:45) [My Mother's Dream (7:45 pm Monday; 7:45 pm Tuesday; 7:45 pm Wednesday; 7:45 pm Thursday)], 1998\nOlio-pintura liho gainean, 320 x 868,7 cm\n“ 1990eko hamarkadan paisaia handiak egiten hasi nintzen berriro ere, baina giro-paisaiak egitea otu zitzaidan. Paisaia gehienak urrunetik ikustekoak dira, eta horregatik izan nuen pintura inguratzaile bat, paisaian murgiltzen zaituen margolan bat, egiteko ideia” (1)\nAlex Katz Brooklyn-en, New Yorken jaio zen, 1927an, Depresio Handiaren hasieran. Gurasoak errusiarrak zituen, eta, krisi ekonomikoa zela eta, Queens-eko St. Albans auzora alde egin zuten; jatorri anitzetako jendea bizi zen han, Estatu Batuetako gerra zibilaren eta Lehen Mundu Gerraren artean hazitako auzoa baitzen. Ama antzezlea izandakoa zen eta olerkigintza zalea; aitari ere, negozio-gizona zen arren, arteek interesa pizten zioten. Bigarren Hezkuntza berezia izan zuen Katzek: goizetan ohiko curriculum gaiak lantzen zituzten eta arratsaldeetan arteak jorratzen zituzten ikastetxean. 1946an Manhattangon The Cooper Union goi-mailako arte, arkitektura eta ingeniaritza eskolan eman zuen izena. Garai horretan sortu zitzaion paisaiarekiko lilura. Lizentziatu zenean, Skowhegan School of Painting and Sculpture eskolan udan ikasteko beka jaso zuen; Maine estatuko landa inguruan zegoen eskola eta bertan margotu zuen lehenbiziko aldiz naturatik, aire zabalean, en plen air. Katzek adierazi duenez “bizitza pinturari emateko arrazoi bat” izan zen esperientzia hura (2). Bertan ohartu zen argia, kolorea eta mugimendua aldi berean hautemateak aukera ematen ziola ia oharkabean margotzeko eta naturak eragindakoaren erantzuna berehala irudi batean jasotzeko (3).\nPaisaia handiagoak egiten joan zen 1980ko hamarkadaren amaieran, eta irudi handi horiek “giro-paisaia” izendatu zituen artistak. Lan horietan, ikusleak eszena urrundik behatu beharrean, bere burua irudiaz, naturaz, inguratuta ikusten du. Katzen helburua zen ikuslea paisaiaren barruan murgilaraztea, behatzaile hutsa baino gehiago izatea.\nAmaren ametsa (astelehena, 19:45; asteartea, 19:45; asteazkena, 19:45; osteguna, 19:45) [My Mother's Dream (7:45 pm Monday; 7:45 pm Tuesday; 7:45 pm Wednesday; 7:45 pm Thursday), 1998] lana Katzen giro-paisaia handienetako bat da. Lau panel handik osatzen dute, eta panel bakoitzak paisaia bera irudikatzen du, arratsaldeko ordu berean, baina hainbat egunetan. Ezberdinak dira, ez baitziren bata bestearen ondoren margotu; beraz multzo osoan denborak atzera eta aurrera egiten duela ematen du, olerkietan eta musika-lanetan bezala, zeinetan konposizioan zati bat errepikatzen den (4).\nHorrelako paisaietan Katz “igarotzen diren gauza arinak” jasotzen saiatzen da: denboraren joana eta argi iheskorra paisaian. Artistak esan duenez azken xede du “orainaldia” margotzea, ikustearen eta hautematearen aldiberekotasuna jasotzea. Katzen ustez, une hori irudia fokuratu baino lehen gertatzen da, eta argi-leherketa baten modukoa da (5).\nHelburu hori lortzeko, gauzen itxuraren inguruko informazio guztia kentzen du margolanetik, xehetasunak are gutxitzen ditu koadroetako irudiak margo orban bihurtzen direla ia. Estilo horri esker pintatutako irudien formaren garrantzia bera dute argiak, denborak eta inguruak. Katzek esan du beharrezkoa ez den objektuen egituren gaineko informazioa kentzen duela eta denboraren igarotzea jasotzen duela (6).\nErakutsi ikasleei Amaren ametsa (1998): Eskatu margolanean barrura sartzen direla pentsa dezatela. Non daude? Nola dakite? Zer eguraldi dago? Zer usain, entzun eta senti dezakete?\nNola erabiltzen ditu Katzek koloreak, argia eta itzalak? Nolakoak dira?\nEskatu ikasleei pintura honek sorrarazten dien sentimenduak deskribatzeko. Zer osagai eta teknika baliatzen ditu Katzek sentsazio horiek sorrarazteko?\nAmaren ametsa (1998) Katzen giro-paisaia handienetako bat da. Horrelako margolanek ikuslea pintura barrura eraman nahi dute, urrunetik behatzen duen ikusle hutsa izateari uzteko. Nola lortzen du artistak hori?\nHitz egin pinturaren tamainaz (1). Beste modu bateko erreakzioa eragingo lizueke askoz txikiagoa balitz ala beste itxura bat balu?\nEskatu ikasleei naturaz inguratuta egon diren une batean pentsatzeko. Zein ziren paisaiaren ezaugarri interesgarrienak? Zer izan daiteke zaila margolan batean islatzen?\nLanaren izenburu osoa Amaren ametsa (astelehena, 19:45; asteartea, 19:45; asteazkena, 19:45; osteguna, 19:45) da. Zergatik gehitu zizkion orduak Katzek? Ikasleen aburuz, posible al da pintura batean une bat jasotzea? Zer alde dago argazki batekin?\n1. Artelanaren tamaina argi izateko, begiratu argazki-oineko neurriei eta alderatu ikasle baten altuerarekin. Lanaren time lapse bat dago sarean, hemen: https://vimeo.com/60789330.\nMargolan batean une bat jasotzea, aire zabalean, en plein air,\nKatzek denbora, argia eta ingurune jakin batek sorrarazten duena jaso nahi du bere pinturetan (hots, “orainaldia”). Margolan horiek egiteko, lehenengo, naturan bertan zela, aire zabalean, zirriborro batzuk egin zituen, unearen freskotasuna jasotzeko. Antzeko jarduera bat saiatu ikasleekin.\nJoan parke zein lorategi batera; eraman papera eta koloretako margoak. Eskatu ikasleei toki horretako zati txiki bat aukeratzeko; emaiezu denbora aztertzeko. Eskatu zirriborro bat egiteko eta kokalekua idazteko, gero itzuli ahal izateko; 30 minutu dituzte.\nBerriro itzuli toki berberera beste hiru aldiz: beste ordu batean edo beste eguraldiaz. Aldi bakoitzean marrazki bat egin behar dute.\nProzesuaren amaieran lau marrazkiak alderatu. Zer ikus dezakete konposizio bakoitzean? Nola aldatu da irudia?\nIdatzi prozesuari buruz. Lau lanetatik bat aukeratu behar dute eta lagun bati horren inguruan idatzi behar diote. Sortze-prozesua deskribatu behar dute: zein izan diren zailtasunak, zer lortu duten, nola sentitu diren eta zergatik aukeratu duten marrazki hori.\nKatzek Amaren ametsa (astelehena, 19:45; asteartea, 19:45; asteazkena, 19:45; osteguna, 19:45) izenburua eman zion lanari. Zer izenburu aukeratu dute? Azaldu zergatia.\nArtelanen inguruan hausnartu. Ozen irakurri Katzen hitz hauek:\n“Lehen zirriborroek ‘orainaldian’ murgiltzen naute. Eta sentsazio hori margolan handietara eramaten saiatzen naiz. Horrelako zerbait gertatzen da musikagintzan, abesti batean, baina ez da horren ohikoa pinturan. Egiatan ia ezinezkoa da pinturan, baina horixe lortu nahi dut”(1).\nKatzen margolanak ikusi eta aipu hau eztabaidatu ondoren, uste duzue artistak “orainaldia” jasotzea lortu zuela? Zuek lortu al duzue? Azaldu erantzunak.\nEn plein air: frantseseko terminoa da, “aire zabalean” esan nahi duena; estudioan beharrean kanpoaldean egindako artelana deskribatzeko erabiltzen da.\nGiro-paisaia: Katzek ikuslea inguratzen duten, naturan murgiltzen duten margolanei esateko erabilitako terminoa da; horrelako margolanetan ikusleak ez dio urrunetik eszenari begiratzen, barruan dago eta.\nPaisaia: Eskualde bateko lurrazalaren itxura orokorra, forma geologikoek, landarediak eta gizakiaren eraikuntzek ezarria, begirada batek bere osotasunean hartzeko modukoa. Eskualde baten ezaugarri horiek islatzen duen marrazki zein margolanari esateko ere erabiltzen da.\nAlex Katz: Give Me Tomorrow erakusketa, Tate St Ives museoan.\nAlex Katzen webgunea: http://www.alexkatz.com\nDavid Salle, “In Conversation: ALEX KATZ with David Salle”, The Brooklyn Rail, 2013ko martxoaren 4an.\nAlex Katzen Amaren ametsa pinturaren muntaketa, Zuricheko Museum Haus Konstrukiv museoaren Landscapes erakusketan. https://vimeo.com/60789330\nÁlex Vicente, “Alex Katz: Contra la marea,” El País, 2014ko apirilaren 26an.